Gaun Aina Abdul disamakan dengan pokok Krismas
Oleh MUHAMMAD HAIKAL RAMLI

27 Disember 2022, 5:00 pm
PETALING JAYA – Fesyen unik penyanyi Aina Abdul sekali lagi menuai reaksi ramai apabila gaun dipakainya pada malam Konsert Kemuncak Pertandingan Bintang Kecil 2022 baru-baru ini disamakan dengan pokok Krismas.
Aina, 29, menggayakan gaun bersalut ‘taffeta’ berbentuk takhta bersama renda merah berlapis dengan baldu ungu serta turban yang berbentuk bunga mawar.
“Inspirasi pokok Krismas ke ni? Ya Allah, macam berlebihan pula tetapi suara tetap merdu didengar,” tulis seorang netizen.
“Aina lepas gian ke tu sebab dah lama tidak pakai pelik-pelik, malam ini dia bagi pokok Krismas,” kata netizen lain.
Bagaimanapun, terdapat juga netizen yang menyifatkan Aina sebagai ‘trendsetter’ apabila meletakkan satu penanda aras yang tinggi untuk artis Malaysia agar lebih berani dalam berfesyen.
“Aina sangat berani, dia tidak kisah dengan kecaman, dia meletakkan satu tanda aras yang tinggi untuk artis lain ikut.

“Kalau sekadar menyanyi bosan juga. Selain menyanyi dengan penjiwaan, baju juga adalah elemen yang terpenting,” komen seorang lagi netizen.
Sementara itu, menurut pereka fesyen jenama Behati iaitu Kel Wen yang menghasilkan gaun dipakai Aina, dia membayangkan sebuah takhta ketika menghasilkan baju tersebut.
Simboliknya adalah dengan membayangkan Aina duduk di takhta tersebut sekali gus menunjukkan penyanyi itu berkuasa dalam fesyen.
“Semasa saya mereka pakaian ini, saya memikirkan sebuah takhta. Dengan bunga mawar di kepala yang menjadi ‘trademark’ Aina, dia berada dalam kuasa fesyennya yang tersendiri,” tulisnya menerusi Instagram.
Tambahnya lagi, dia tidak kisah jika orang ramai menyamakan rekaannya dengan pelbagai benda kerana baginya, itulah maksud seni.
“Ada yang kata ‘look’ ini nampak macam kaktus, puding, tembikai, katak pun ada. Menarik untuk mendengar tafsiran berbeza tentang imej ini, itulah maksud seni,” kata Kel Wen.
Terdahulu, pelantun lagu Semalam itu kerap kali menuai perhatian netizen kerana sering tampil dengan imej fesyen pelik dan jauh berbeza dengan orang lain.
Dia jua pernah dikecam hebat apabila tampil dengan busana yang disamakan dengan plastik sampah ketika menghadiri Minggu Fesyen Kuala Lumpur 2022 (KLFW2022) Ogos lalu.- KOSMO! ONLINE.


[VIDEO] 610 penumpang terkandas lebih enam jam di terminal feri
Oleh NUR AMALINA AZMAN

27 Disember 2022, 4:03 pm
LANGKAWI – Seramai 610 penumpang terkandas selama lebih enam jam di Terminal Feri Kuala Perlis dekat sini semalam selepas feri ke Pulau Langkawi mengalami kerosakan.
Insiden membabitkan penumpang feri pukul 3 petang itu turut tular di media sosial.
Pengurus Sumber Manusia dan Operasi Konsortium Ferry Line Ventures Sdn. Bhd., Kapten Baharin Baharom berkata, feri tersebut tidak dapat berlayar kerana mengalami kerosakan pada kipas enjin.
“Feri yang rosak itu perlu ditunda keluar dari terminal bagi membolehkan feri lain yang tiba dari Langkawi untuk berlabuh di situ.
“Walau bagaimanapun, bot tunda dan feri gantian kepada feri rosak berada di Langkawi dan ketika dua pengangkutan tersebut tiba di perairan Kuala Perlis, air telah surut,” katanya di sini hari ini.
Menurutnya, feri yang dijadualkan berlayar ke pulau itu pada pukul 4 petang, 5 petang dan 5.30 petang beroperasi seperti biasa, namun sedikit lewat daripada jadual asal.

“Feri gantian pula terpaksa menunggu air pasang pada pukul 10.30 malam kerana keadaan air surut di Terminal Feri Kuala Perlis yang menyebabkan feri tidak boleh berlabuh,” ujarnya.- KOSMO! ONLINE


Kontraktor pembersihan jangan culas buat kerja – Mohamad Sabu
Oleh ISKANDAR SHAH MOHAMED

27 Disember 2022, 3:44 pm
KLANG – Kontraktor pembersihan yang dilantik diingatkan supaya tidak culas melaksanakan tugas dalam mengatasi masalah banjir di kawasan masing-masing.
Teguran itu dibuat Menteri Pertanian dan Keterjaminan Makanan, Mohamad Sabu mengenai isu banjir yang kerap berlaku di sekitar Jalan Kebun, di sini.
Menurut Ahli Parlimen Kota Raja itu, pihaknya mengambil langkah persediaan membersihkan longkang dan parit di sekitar kawasan yang mudah ditakungi air.
“Ia antaranya melibatkan Jalan Kampung Batu 7 atau Jalan Kubur Berjaya Park. Selain longkang konkrit yang sudah lama tidak dibersihkan, air turut bertakung di atas jalan,” katanya menerusi hantaran Facebook Pusat Khidmat Masyarakat Parlimen itu hari ini.
Tegas Mohamad Sabu, penduduk ketika kerja pembersihan itu menemui beberapa halangan laluan air yang menjadi faktor banjir kilat.
“Kontraktor yang dilantik janganlah culas dan mencari kesempatan. Allah melihat kecenderungan hati kamu, nak buat (kerja) atau nak culas,” ujarnya.-KOSMO!ONLINE


Banjir: Mangsa di Kelantan tinggal 209 orang
Oleh MUHAMMAD AYMAN GHAFFA

27 Disember 2022, 4:42 pm
KOTA BHARU – Mangsa banjir di Kelantan tinggal 209 orang daripada 68 buah keluarga yang masih ditempatkan di pusat pemindahan sementara (PPS) setakat pukul 4 petang tadi.
Pegawai Pengurusan Bencana dan Operasi, Angkatan Pertahanan Awam Malaysia (APM) Kelantan, Kapten Mohd. Hanif Omar berkata, jumlah itu menunjukkan penurunan berbanding 509 mangsa daripada 246 keluarga pagi tadi.
Menurutnya, kesemua mangsa yang masih terjejas itu merupakan penduduk di Pasir Mas.
“Mereka berlindung di tiga PPS iaitu Sekolah Kebangsaan (SK) Kedai Tanjong dengan seramai 178 mangsa, Pusat Tarbiah Nasrulllah Pohon Buluh (17 mangsa) SK Banggol Chicha (14 mangsa).
“PPS SK Gual Tok Deh yang menempatkan 304 mangsa pagi tadi sudah ditutup sepenuhnya sebentar tadi,” katanya ketika dihubungi Kosmo!.
Menurut Mohd. Hanif, selain itu, PPS SK Pengkalan Kubor 1, Tumpat dengan 77 mangsa pagi tadi juga sudah ditutup.

“Paras air di sungai-sungai utama di Kelantan iaitu Sungai Pergau, Sungai Lanas, Sungai Kelantan, Sungai Golok, Sungai Semerak dan Sungai Lebir berada pada paras normal.
Katanya, bagaimanapun, paras Sungai Golok di Rantau Panjang dan Kuala Jambu ketika ini masih menunjukkan bacaan berjaga-jaga. – KOSMO! ONLINE


Ambil alih Menara KL, kementerian sedia beri kerjasama – Fahmi
Oleh EDDY AQMAL MOHAMED HAMIDI

27 Disember 2022, 5:13 pm
PUTRAJAYA – Kementerian Komunikasi dan Digital (KKD) sedia memberikan kerjasama penuh kepada pihak berkuasa sekiranya ada sebarang siasatan dilakukan berhubung isu pengambil alihan pengurusan Menara Kuala Lumpur (Menara KL) yang kini hangat diperkatakan.
Menteri Komunikasi dan Digital, Fahmi Fadzil berkata, beliau memandang serius isu berkenaan dan memaklumkan telah diberikan taklimat terperinci berkaitan konsesi pengurusan Menara KL daripada KKD pada 14 Disember lalu.
“Saya memandang serius isu yang dibangkitkan di media sosial serta soalan-soalan yang ditanya media berhubung pengambilalihan pengurusan Menara KL melalui pegangan saham penuh daripada pihak Telekom Malaysia melalui anak syarikatnya Menara Kuala Lumpur Sdn. Bhd. kepada syarikat Hydroshoppe Sdn. Bhd.
“Saya telah menerima taklimat terperinci berkaitan konsesi pengurusan Menara KL daripada KKD dan akan menerima satu lagi taklimat menyeluruh berhubung perkara ini daripada pihak Telekom Malaysia pada 3 Januari depan,” katanya menerusi satu kenyataan hari ini.
Menurut Fahmi, beliau difahamkan bahawa konsesi pengurusan Menara KL kini dalam tempoh interim ketiga sehingga 31 Disember ini oleh Menara Kuala Lumpur Sdn. Bhd.
“KKD memantau rapat isu ini dan bersedia untuk memberi kerjasama penuh sekiranya pihak berkuasa melakukan sebarang siasatan berhubung isu ini,” tegas beliau.

Terdahulu, tular di beberapa blog tempatan tentang dakwaan terdapatnya skandal berhubung penjualan hak mengurus Menara KL secara senyap-senyap oleh Telekom Malaysia kepada syarikat misteri yang dikatakan bermasalah iaitu Hydroshoppe Sdn. Bhd.
Menurut pendedahan tersebut, konsesi Menara KL dengan Telekom Malaysia telah tamat sebelum Pilihan Raya ke-15 lalu dan perlu dipulangkan semua kepada kerajaan namun tawaran telah dibuka kepada beberapa pihak lain bagi menguruskan menara tersebut.
Katanya, aset milik kerajaan itu sepatutnya perlu dipulangkan kepada kerajaan atau Kementerian Komunikasi dan Multimedia (KKMM) di bawah Tan Sri Annuar Musa ketika itu.
Soal pendedahan itu, selepas konsesi Telekom Malaysia tamat, Menara KL sepatutnya dipulangkan kepada kerajaan jadi bagaimanakah konsesi berkenaan disambung semula dan mendakwa Telekom Malaysia telah memindahkan saham 10 juta Menara KL Sdn. Bhd kepada syarikat Hydroshoppe Sdn. Bhd.- KOSMO! ONLINE


Kerana salah tukar siaran televisyen, abang belasah adik
Oleh AZMI NORDIN

27 Disember 2022, 3:38 pm
AMPANG JAYA – Hanya kerana tersalah tukar siaran televisyen, seorang abang bertindak kejam membelasah adiknya dan mengeluarkan kata-kata ugutan di kediaman mereka di Jalan Bukit Permai, Taman Bukit Permai, di sini, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku ketika kedua-duanya berada di ruang tamu rumah sekitar pukul 4 petang.
Katanya, suspek meminta mangsa menukarkan siaran televisyen tetapi telah tersalah tekan butang pada alat kawalan jauh tersebut.
“Ekoran tindakan adik lelaki suspek yang berusia 23 tahun itu, suspek telah naik berang lalu menumbuk badan dan mulut mangsa menggunakan tangan.
“Suspek juga telah menampar muka mangsa dan buat ugutan jenayah ‘dah cukup bagus aku tak bunuh kau’,” katanya dalam kenyataan hari ini.
Mangsa yang cedera akibat dibelasah suspek dimasukkan ke hospital masuk hospital kerana mengalami kecederaan ditumbuk di dada, rusuk kanan dan bibir.

Bertindak diatas laporan, sepasukan polis dari Bahagian Siasatan Jenayah Domestik (BSJD) Ampang Jaya telah membuat tangkapan terhadap abang mangsa yang berusia 26 tahun di rumahnya.
Menurut Farouk, tangkapan pada pukul 12.30 tengah malam tadi itu mendapati suspek mempunyai dua rekod jenayah yang tidak dikehendaki dan tidak berkerja.
“Siasatan lanjut mendapati punca kejadian kerana suspek tidak berpuas hati adiknya menukar siaran televisyen, dan bukan kali pertama adik beradik itu bergaduh.
“Ekoran itu, suspek telah direman selama empat hari hingga Jumaat ini dan kes disiasat di bawah Seksyen 506 dan Seksyen 323 Kanun Keseksaan,” -KOSMO! ONLINE.


P. Pinang rekod hasil purata pengeluaran padi tertinggi
Oleh ISWAN SHAFIQ ISA

27 Disember 2022, 4:46 pm
SEBERANG PERAI – Jabatan Pertanian Pulau Pinang yakin hasil pertanian di negeri ini khususnya melalui tanaman padi akan terus meningkat pada masa hadapan sekali gus membantu menambah pendapatan golongan petani.
Pengarahnya, Mohd. Muhaimin Ibrahim berkata, ini susulan kejayaan Pulau Pinang merekodkan hasil purata pengeluaran padi tertinggi negara sehingga mencecah 5.7 metrik tan sepanjang tahun lalu meskipun kawasan tanaman itu di negeri ini hanya seluas kira-kira 12,105 hektar sahaja.
Justeru katanya, tidak mustahil hasil yang lebih baik boleh dicapai sekiranya tumpuan dan bantuan kewangan khususnya diberikan kepada golongan berkenaan oleh kerajaan negeri.
Mohd. Muhaimin (kiri) bersama Dr. Norlela (tengah) pada majlis perasmian kursus Pensijilan MeSTI, FoSIM dan Kualiti Makanan Peserta ‘Farmers to Farmers’ Industri Asas Tani, Jabatan Pertanian negeri di Butterworth, di sini hari ini.
“Secara keseluruhannya, jumlah yang diperuntukkan kerajaan negeri untuk pertanian pada 2019 hanya sebanyak RM3 juta setahun namun, jumlah itu meningkat kepada RM5 juta bermula 2020 iaitu pertambahan sebanyak RM2 juta untuk sektor pertanian selain peruntukan tambahan yang diberi secara ‘one-off’.
“Sehingga 2023, sebanyak RM6.9 juta diperuntukkan untuk sektor pertanian sahaja dan ini bermakna, kerajaan negeri sememangnya memberi perhatian terhadap sektor ini dengan harapan dapat membantu meningkatkan hasil pengeluaran selain menambah pendapatan petani, penternak, nelayan serta usahawan yang terlibat,” katanya di sini hari ini.-KOSMO! ONLINE


Ramalan cuaca signifikan di Sabah
Oleh NUR HUDA MUSA

27 Disember 2022, 4:00 pm
PETALING JAYA – Jabatan Meteorologi Malaysia (MetMalaysia) petang ini mengeluarkan ramalan cuaca signifikan melibatkan negeri Sabah sehingga 28 Disember ini.
Ketua Pengarah MetMalaysia, Muhammad Helmi Abdullah dalam satu kenyataan berkata, berdasarkan analisis model-model cuaca, penumpuan angin yang berlaku di Sabah itu boleh menyebabkan hujan berterusan di kawasan berkenaan.
“Angin kencang timuran dijangka memasuki rantau negara bermula 30 Disember 2022 dan berpotensi membawa angin kencang dan ombak besar di perairan Laut China Selatan.
“Justeru itu, Amaran Hujan Berterusan melibatkan negeri Sabah turut dikeluarkan sehingga 28 Disember 2022,” katanya di sini hari ini.
Selain itu katanya, MetMalaysia turut mengenakan Amaran Angin Kencang Dan Laut Bergelora di perairan Laut China Selatan dan perairan Sabah serta Labuan berkuatkuasa sehingga 3 Januari 2023.
Katanya, orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE.


Shila Amzah disihir? Ini jawapan tuan badan
Oleh MOHD. HAIKAL ISA

27 Disember 2022, 2:50 pm
PETALING JAYA – “Bila kita dalam bidang ini (seni), macam-macam benda boleh kena.”
Demikian jawapan diberikan penyanyi popular Shila Amzah tentang dakwaan dirinya terkena buatan orang atau erti kata lain, disihir.
Shila atau nama sebenarnya, Nurshahila Amir Amzah berkata, sejak kebelakangan ini, dia jarang keluar rumah untuk mengelak daripada terkena perkara yang bukan-bukan.
“Saya mengambil langkah berjaga-jaga. Sejak dua menjak ini, saya sering jatuh sakit juga sebenarnya. Selepas habis Gegar Vaganza (GV), selalu sakit.
“Sungguhpun begitu, saya cuba untuk tidak selalu keluar rumah atau berjumpa dengan orang sangat. Kalau keluar pun, atas urusan kerja atau bersukan bersama orang-orang yang saya percaya.
“Sekarang ini, saya sedang dalam proses untuk mendapatkan balik kesembuhan itu. Insya-Allah,” katanya kepada Kosmo! Online.

Pelantun lagu Jauh Hati itu menjelaskan, dia mendapatkan rawatan moden dan juga tradisional untuk sembuh daripada penyakit misteri tersebut yang sukar untuk digambarkan.
Cuma dedahnya, kesakitan dialaminya langsung tidak menunjukkan perubahan selepas berjumpa doktor sekali gus membuatkan dia berasa mungkin ada ‘benda lain’ yang mengganggu.
“Benda tersebut (sihir) memang disebut dalam al-Quran dan ‘hidup’ di sekeliling kita. Jadi, untuk saya bukanlah satu benda yang luar biasa sangat.
“Cuma, saya sendiri tidak pernah mengalaminya sebelum ini. Bila ‘terkena’, sudah tentu kita kena kuat semangat.
“Kena kumpul balik kekuatan untuk bekerja sebab benda begini macam gangguan contohnya membuatkan kita malas, ‘spacing’ dan kadang-kadang saya termenung entah kenapa.
“Nak cakap sesuatu tiba-tiba terlupa. Ada masa saya tak nak keluar rumah dan lebih suka menyendiri. Itu semua memang bukan saya,” terang Shila, 32.
Sementara itu, ditanya tentang keadaan kesihatan mentalnya, ibu kepada seorang cahaya mata itu berkata, kemurungan atau anxiety yang dialami semakin memulih.
“Alhamdulillah, selepas berjumpa beberapa pihak untuk mengembalikan keadaan seperti sediakala, saya dah rasa lebih baik berbanding sebelum ini (dari segi mental).
“Saya tak nak bergantung dengan ubat-ubatan. Saya cuba untuk pulih secara semula jadi. Macam sekarang, saya selalu buat senaman pernafasan.
“Anxiety selalunya berlaku pada waktu malam. Antara dua sama ada terlalu tiada orang ataupun terlalu ramai orang. Masalah tersebut akan datang dalam keadaan yang tidak dijangka.
“Sekarang memang mengalami banyak masalah untuk tidur malam terutama selepas saya sakit waktu GV. Jadi sekarang, saya cuba nak kembali pada landasan walaupun kadang-kadang badan sakit tak tentu masa,” ujarnya.
Sekitar Mac 2022, dia mengalami anxiety atau masalah kebimbangan sehingga terpaksa mendapatkan rawatan pakar.
Terdahulu, Shila kehilangan suara selepas bertanding dalam GV9 sekali gus mengganggu tumpuannya dalam program realiti nombor satu tanah air tersebut. – KOSMO! ONLINE


MAAC cadang PPPM-PT di nilai semula
Oleh MUHAMMAD NAJIEB AHMAD FUAD

27 Disember 2022, 2:59 pm
PETALING JAYA – Kongres Persatuan Akademik Malaysia (MAAC) mencadangkan Pelan Pembangunan Pendidikan Malaysia 2015-2025 (Pendidikan Tinggi) (PPPM (PT)) perlu di nilai bagi menghadapi cabaran pendidikan masa hadapan.
Presiden MAAC, Professor Dr Ahmad Ismail berkata pencapaian itu perlu di nilai dalam tempoh tiga tahun ini supaya jelas dengan sebarang tindakan diambil sebelum merancang lonjakan seterusnya.
“Cabaran selepas pandemik Covid-19 dan budaya teknologi maklumat terkini menambah cabaran pensyarah Universiti Awam (UA).
“Peranan pensyarah sangat penting dalam menghadapi cabaran baharu dan mesti dilengkapkan dengan ilmu, kemahiran dan kepakaran yang cukup dengan cabaran semasa,” katanya dalam kenyataan di sini hari ini.
Katanya, Akademi Kepimpinan Pendidikan Tinggi (AKEPT) juga boleh memainkan peranan penting dalam mencari bakat, melatih dan memperkasakan kepimpinan semasa serta pelapis pemimpin UA.
“Kepimpinan Universiti juga mesti sesuai dengan trend Universiti abad ke-21. Peranan Universiti dan agensi berkaitan sangat diperlukan dalam memperkasakan kepimpinan UA.

“Dalam persaingan pendidikan tinggi negara peringkat kebangsaan dan global, kepimpinan pendidikan tinggi mesti berkemampuan melonjakkan Universiti di Malaysia ke peringkat dunia.
“Lonjakan bukan sahaja dalam sesuatu bidang atau arah tetapi mesti holistik dan harmoni dengan masyarakat. Rakyat adalah sumber manusia penting dalam negara demokrasi yang maju,” ujarnya.- KOSMO! ONLINE


Komen ‘Nazrul Nazari’ isu 2019, sudah diambil tindakan -Polis
Oleh AZMI NORDIN

27 Disember 2022, 2:52 pm
AMPANG JAYA – Penularan semula kenyataan yang menyentuh sensitiviti kaum dari pengguna Facebook bernama ‘Nazrul Nazari’ yang tular di media sosial baru-baru ini, merupakan isu lama pada tahun 2019.
Setiausaha Polis Diraja Malaysia (PDRM), Datuk Noorsiah Mohd Saaduddin berkata, pihaknya mengesan penularan semula hantaran berbaur perkauman itu di pelbagai platform media sosial, hari ini.
Kata beliau, hantaran tersebut telah dimuat naik pada bulan Ogos 2019 oleh pemilik akaun Facebook ‘Nazrul Nazari’.
“Seorang lelaki tempatan berusia 33 tahun telah ditangkap 1 April lalu dan didakwa di bawah Seksyen 182 Kanun Keseksaan dan Seksyen 233 Akta Komunikasi dan Multimedia 1998.
“Justeru itu orang awam dinasihatkan supaya tidak menularkan sebarang berita lama atau dikitar semula, yang boleh mendatangkan kegusaran dalam kalangan masyarakat,” katanya dalam kenyataan hari ini.
Baru-baru ini, tular sebuah hantaran melalui kumpulan Facebook ‘KERAJAAN PERPADUAN YDPA’ dengan memetik kenyataan menyentuh sensitiviti perkauman oleh seorang pengguna Facebook bernama ‘Nazrul Nazari’.

Dalam tangkap layar yang tular di media sosial itu, terpampang di ruangan komen dari ‘Nazrul Nazari’ yang tertulis ‘Bila 13 mei nak berulang… tak sabar nak bunuh india china’,” katanya. -KOSMO! ONLINE.


[VIDEO] Jalan sesak akibat kemalangan lima ‘superbike’
Oleh NUR HUDA MUSA

27 Disember 2022, 2:46 pm
PETALING JAYA – Sebanyak lima buah motosikal berkuasa tinggi terlibat dalam kemalangan di Lebuh Raya Pantai Timur (LPT) di kilometer(km) 26.5 hala barat (Genting Sempah – Gombak).
LPT dalam satu hantaran di Twitternya berkata, susulan kemalangan itu trafik bergerak perlahan sepanjang 8.5km dari km 35 Genting Sempah hingga ke lokasi kemalangan.
Selain itu, kemalangan itu juga menyebabkan lorong kanan terhalang menjadikan hanya lorong perlahan serta lorong tengah sahaja yang boleh dilalui oleh kenderaan lain.
Melalui beberapa gambar yang dikongsi LPT, kelihatan pihak Bomba dan dan Penyelamat turut berada di lokasi dipercayai bagi memadam api pada salah sebuah motosikal yang terbakar akibat kemalangan tersebut.
LPT turut menasihatkan orang ramai supaya berhati-hati ketika memandu dan patuhi arahan petugas di lokasi. – KOSMO! ONLINE


Kebajikan anggota, pesara tentera terlibat banjir diberi perhatian
Oleh MUHAMMAD SHAHIZAM TAZALI

27 Disember 2022, 3:29 pm
ALOR GAJAH – Kementerian Pertahanan memberi jaminan kebajikan semua mangsa banjir dalam kalangan anggota dan veteran tentera akan diambil perhatian bagi meringankan beban yang ditanggung.
Timbalan Menteri Pertahanan, Adly Zahari berkata, susulan itu pihaknya menerusi Angkatan Tentera Malaysia (ATM) dan beberapa badan kebajikan tentera termasuk Jabatan Hal Ehwal Veteran (JHEV) sedang mengumpulkan data lengkap anggota dan pesara tentera yang terlibat dengan bencana alam tersebut.
Menurut beliau, pengumpulan data itu bertujuan menyegerakan bantuan kepada anggota dan pesara tentera yang terlibat.
“Setakat ini kita beri bantuan secara menyeluruh yang mana kita adakan mesyuarat setiap minggu dan di pengerusikan Menteri Pertahanan, Datuk Seri Mohamad Hasan. Kita akan melihat atau mengumpul data menerusi persatuan, perbadanan kita (Kementerian Pertahanan) termasuk penama sendiri.
“Bantuan-bantuan akan digerakkan supaya fokus kepada veteran dan anggota tentera itu sentiasa diberi keutamaan,” katanya pada sidang akhbar Festival Tanglung Tahun Baharu Cina di Machap Umboo di sini semalam.
Mengulas lanjut, Adly berkata, pihak kementerian akan mempertimbangkan bantuan lain selain wang tunai seperti barangan keperluan harian dan peralatan elektrik.-KOSMO! ONLINE


Dua lelaki ditahan kurang 24 jam selepas samun kedai runcit
Oleh ASLIZA MUSA

27 Disember 2022, 3:10 pm
TELUK INTAN – Dua lelaki berjaya ditahan dalam tempoh kurang 24 jam selepas disyaki terbabit dalam kejadian samun di sebuah kedai runcit di Sungai Sumun di sini kelmarin.
Lelaki tempatan berusia lingkungan 30-an itu diberkas semalam sekitar pukul 1 pagi di sebuah rumah di kawasan taman perumahan di Teluk Intan.
Ketua Polis Daerah Hilir Perak, Asisten Komisioner Ahmad Adnan Basri berkata, dalam kejadian itu, seorang daripada suspek cuba menyamun wang tunai di dalam kedai berkenaan namun gagal sebaliknya hanya berjaya melarikan telefon bimbit milik pengadu.
“Suspek kemudian melarikan diri menaiki sebuah motosikal jenis Yamaha RXZ ditunggang rakannya yang sedang menunggu di luar kedai,” katanya dalam kenyataannya di sini hari ini.
Menurut beliau, hasil siasatan, kedua-dua suspek yang mempunyai rekod lampau bersabit kes dadah dan jenayah mengaku terlibat dalam kejadian itu.
“Ujian saringan air kencing mendapati kedua-dua suspek positif dadah jenis methamphetamine. Kedua-dua suspek direman selama lima hari bermula semalam hingga Jumaat ini untuk siasatan mengikut Seksyen 395/397 Kanun Keseksaan,” katanya. – KOSMO! ONLINE


Kakitangan SUK ditahan palsukan maklumat penerima Datuk, Datuk Seri
Oleh NORHAFIZAN ZULKIFLI

27 Disember 2022, 3:25 pm
KUANTAN – Polis menahan dua kakitangan kerajaan negeri Pahang dipercayai menyalahgunakan nombor pekerja yang dibekalkan bagi mengubahsuai maklumat dan memasukkan senarai nama individu yang ditawarkan gelaran Datuk dan Datuk Seri tidak sah.
Ketua Polis Pahang, Datuk Seri Ramli Mohamed Yoosuf berkata, penahanan dua lelaki itu adalah hasil dari laporan yang dibuat seorang kakitangan kerajaan negeri yang curiga dengan senarai nama yang diperolehi.
Katanya, kejadian terbabit dipercayai bermula 12 Oktober tahun lalu yang mana pengadu dimaklumkan kakitangan Pejabat Setiausaha Kerajaan (SUK) Pahang telah menerima panggilan telefon dari kakitangan Bahagian Istiadat, Jabatan Perdana Menteri, Putrajaya, bertanya berkaitan nama seorang lelaki berbangsa India yang hendak memasukkan namanya dalam sistem rekod pingat dan darjah kebesaran Jabatan Perdana Menteri, Putrajaya.
“Kejadian berlaku pada pukul 10 pagi yang mana pengadu kemudiannya telah membuat semakan dan mendapati nama lelaki India tersebut ada dalam sistem pengurusan darjah kebesaran dan pingat negeri Pahang tetapi apabila semakan dibuat di dalam senarai induk (master list) di pejabat Bahagian Istiadat dan Pengurusan Majlis Rasmi Pejabat Setiausaha Kerajaan Pahang, pengadu mendapati bahawa nama individu itu tiada dalam senarai induk.
“Curiga dengan situasi terbabit menyebabkan pengadu mengambil tindakan lanjut termasuk membuat laporan polis,”katanya dalam sidang akhbar di Bilik Anggerik, Ibu Pejabat polis Daerah Kuantan, di sini, hari ini.
Ramli berkata, pengadu kemudiannya meminta kakitangan SUK Pahang untuk membuat semakan semula dalam sistem pengurusan darjah kebesaran dan pingat negeri Pahang bagi mendapatkan maklumat mengenai kemasukan data individu yang tidak sah dan tidak sepatutnya berada dalam sistem pengurusan darjah kebesaran dan pingat Negeri Pahang.

Katanya, setelah semakan dibuat, pengadu mendapati terdapat 29 nama individu yang mana nama serta butiran peribadi individu tersebut telah dimasukkan ke dalam sistem tersebut bagi tujuan menerima darjah kebesaran negeri Pahang membawa gelaran Datuk dan Datuk Seri.
“Pengadu kemudiannya telah membuat laporan polis dan siasatan telah dijalankan dan kes pada peringkat awal diklasifikasikan di bawah Seksyen 4(1) Akta Jenayah Komputer 1997 sekali gus membawa kepada tangkapan dua kakitangan kerajaan negeri terbabit,”katanya.
Menurutnya lagi, hasil siasatan mendapati bahawa suspek pertama yang berusia 36 tahun bekerja sebagai pembantu operasi dan suspek kedua yang berusia 30 tahun bekerja sebagai pembantu tadbir di pejabat yang sama tetapi secara kontrak di Pejabat SUK Pahang.
“Siasatan lanjut mendapati bahawa kedua-dua suspek telah menyalahgunakan nombor pekerja mereka untuk akses ke dalam laman sistem pengurusan darjah kebesaran dan pingat Negeri Pahang dan membuat pengubahsuaian tanpa kuasa kandungan laman sistem pengurusan darjah kebesaran dan pingat negeri Pahang.
“Siasatan mendapati bahawa suspek pertama telah memasukkan nama seramai 26 individu yang tidak sepatutnya dimasukkan dan tidak disenaraikan sebagai indvidu yang akan menerima apa-apa jenis anugerah daripada Sultan Pahang dan suspek kedua telah memasukkan nama tiga individu bagi tujuan sama,” katanya.
Ramli juga memberitahu, kesemua 29 individu berusia antara 40 hingga 60 tahun yang disenaraikan secara tidak sah itu juga telah ditahan bagi membantu siasatan.-KOSMO!


Kerana cermin mata, lelaki dijel 6 bulan, denda RM7,500
Oleh DIYANATUL ATIQAH ZAKARYA

27 Disember 2022, 3:18 pm
MELAKA – Gara-gara mencuri sepasang cermin mata berjenama, seorang operator kilang terpaksa meringkuk di dalam penjara selama enam bulan dan diperintahkan membayar denda sebanyak RM7,500 oleh Mahkamah Majistret di sini, hari ini.
Majistret Nabilah Nizam menjatuhkan hukuman itu terhadap tertuduh, Mohd. Ezry Azhari, 37, yang mengaku bersalah sejurus empat pertuduhan dibacakan oleh jurubahasa mahkamah.
Mengikut pertuduhan pertama, tertuduh didapati dengan niat curang telah mencuri sepasang cermin mata berjenama Rayban bernilai RM1,017 kepunyaan sebuah kedai cermin mata di pusat beli-belah di Aeon Bandaraya Melaka, dalam daerah Melaka Tengah.
Perbuatan itu dilakukan tertuduh kira-kira pukul 6.30 petang pada 11 Disember lalu.
Bagi kesalahan itu, tertuduh diddakwa mengikut Seksyen 380 Kanun Keseksaan yang memperuntukan hukuman penjara sehingga 10 tahun dan denda, jika sabit kesalahan.
Bagi pertuduhan kedua didapati telah menyebabkan kecederaan kepada seorang pengawal keselamatan, Abdul Rahman Hadzri, 32, dengan melakukan suatu perbuatan cuai sehingga membahayakan nyawa manusia dengan melanggar menggunakan motokar.

Bagi kesalahan itu, tertuduh didakwa mengikut Seksyen 337 Kanun Keseksaan yang memperuntukan hukuman penjara sehingga enam bulan atau denda maksimum RM1,000 atau kedua-duanya.
Tertuduh turut didakwa menyebabkan kecederaan parah kepada Kamarul Latiff Mat Sap, 30, yang juga pengawal keselamatan dan didakwa mengikut Seksyen 338 Kanun Keseksaan yang memperuntukan hukuman penjara maksimum dua tahun atau denda sehingga RM2,000 atau kedua-duanya sekali.
Kedua-dua kesalahan itu dilakukan tertuduh pada pukul 7.19 petang di kawasan parkir di pusat beli-belah sama.
Bagi pertuduhan keempat, tertuduh didapati telah melakukan khianat melanggar palang besi automatik sehingga mengakibatkan kerugian dianggarkan bernilai RM388 dan didakwa mengikut Seksyen 427 Kanun Keseksaan.
Mahkamah kemudian menjatuhkan hukuman penjara 15 hari penjara dan denda RM2,500 atau enam bulan penjara jika gagal bayar bagi pertuduhan di bawah Seksyen 380 Kanun Keseksaan.
Tertuduh turut dikenakan hukuman lima bulan dan enam bulan penjara bagi kesalahan di bawah Seksyen 337 Kanun Keseksaan dan Seksyen 338 kanun sama manakala denda RM5,000 atau enam bulan penjara jika gagal bayar bagi kesalahan mengikut Seksyen 427 Kanun Keseksaan.-KOSMO! ONLINE


Batik Air mohon maaf, tangguh penerbangan kerana cuaca buruk
Oleh KOSMO!

27 Disember 2022, 3:33 pm
PETALING JAYA – Dua penerbangan Batir Air dari Lapangan Terbang Antarabangsa Kuala Lumpur (KLIA) ke Kuching, Sarawak dan Trichy, India pada 22 Disember lalu terganggu akibat perubahan cuaca dan masalah teknikal pesawat.
Batik Air dalam satu kenyataan berkata, penerbangan tersebut kemudian dijadualkan semula sebaik situasi cuaca buruk dikesan.
Katanya, prosedur operasi standard (SOP) juga telah dijalankan oleh kru teknikal dan jurutera Batik Air yang terlatih bagi memastikan pesawat itu dapat terbang dengan selamat.
“Batik Air amat menitikberatkan keselamatan penumpang, oleh itu kami telah mengambil langkah tambahan untuk memastikan operasi penerbangan kembali lancar, dan insiden yang terjadi itu amat dikesali.
“Kami langsung tiada niat untuk menyebabkan gangguan penerbangan terus berpanjangan, dan kami memberi jaminan kepada orang awam bahawa situasi itu telah ditangani, dan operasi kembali seperti biasa,” katanya di sini hari ini.
Tambah kenyataan itu katanya, punca utama kejadian itu masih dalam siasatan dan sebarang kelemahan akan diperbaiki untuk meningkatkan taraf penyampaian perkhidmatan pelanggan mereka.

“Sebagai tanda kekesalan, Batik Air akan menghubungi kesemua penumpang terlibat untuk menyampaikan baucar kepada mereka.
“Kami amat kesal dengan gangguan yang terjadi sehingga menyebabkan penerbangan itu tergendala, dan mengakibatkan kerumitan kepada pelanggan serta ahli keluarga mereka,” tambahnya.
Terdahulu, tular di media sosial apabila penumpang meluahkan rasa tidak puas hati selepas penerbangan dari Kuala Lumpur ke Kuching, Sarawak ditangguh lebih lapan jam.
Salah seorang penumpang, Mohd. Firdaus Jailan melalui satu video yang dimuat naik di Twitternya berkata, syarikat penerbangan itu langsung tidak menjaga kebajikan penumpang yang terpaksa menunggu lama.
Perkongsian penumpang itu juga mendapat perhatian Menteri Pengangkutan, Anthony Loke Siew Fook yang telah mengarahkan syarikat penerbangan itu membuat permohonan maaf dan ambil tanggungjawab atas kejadian tersebut. – KOSMO! ONLINE


Jangan tertipu stoking hantu – Pak Nil
Oleh HANISAH SELAMAT

27 Disember 2022, 2:29 pm
PETALING JAYA – Pengacara popular, Datuk Aznil Haji Nawawi menyelar sikap tidak bertanggungjawab seorang peniaga atas talian yang menggunakan gambarnya tanpa izin bagi mempromosikan produk.
Katanya, orang ramai diminta berwaspada supaya jangan terpedaya dengan iklan palsu yang jelas menyalahgunakan identiti orang lain sebagai pelaris.
“Penipuan! Anda semua jangan tertipu dengan hantu stoking ini,” kongsinya yang turut menyertakan tangkap layar iklan palsu tersebut dalam Instagram.
Dalam hantaran sama, ikon dunia pengacaraan berkenaan menunjukkan dua gambar sama iaitu foto asal dengan paparan yang sudah disunting.
Pengendali akaun tersebut menyunting fotonya yang memegang sijil pengiktirafan dalam sebuah majlis dan menggantikannya dengan promosi stoking terapi.
Sementara itu, dalam ruangan komen ramai rakan selebriti serta pengikut laman sosial meminta Aznil atau Pak Nil menggunakan saluran undang-undang sebagai jalan penyelesaian.

“Ambil tindakan tegas kepada mereka,” luah hos, Nabil Mahir yang juga suami kepada Ayda Jebat.
“Kurang ajarnya mereka. Saman saja Pak Nil,” kata pelakon dan pengacara, Fizo Omar.
“Mereka memang kurang ajar, berniaga dengan cara menipu! Macam itulah saya kena sebelum ini,” kata pelakon sensasi, Che Ta atau Rozita Che Wan.
Sebelum ini, sudah banyak kes membabitkan pihak ketiga yang menggunakan nama selebriti bagi tujuan penipuan promosi atau menjual produk palsu.
Antara selebriti yang pernah menjadi mangsa iklan palsu termasuk Datuk Seri Siti Nurhaliza, Che Ta dan Yana Samsudin. – KOSMO! ONLINE


Pemandu maut kemalangan dipercayai terkena serangan jantung
Oleh NOR AINNA HAMZAH

27 Disember 2022, 2:20 pm
JEMPOL – Seorang pemandu kereta jenis Mercedes Benz maut selepas terbabit kemalangan di kilometer lima, Jalan Bahau-Batu Kikir, di sini, pagi tadi.
Dalam kejadian kira-kira pukul 9.52 pagi itu, mangsa, Faizal Ham Mohd Dom, 57, yang merupakan tenaga pengajar Sekolah Memandu di Gemencheh disahkan meninggal dunia di lokasi kejadian oleh pasukan paramedik.
Menurut Ketua Polis Daerah Jempol, Superintendan Hoo Chang Hook, kemalangan membabitkan kereta yang dipandu mangsa serta lori jenis Nissan UD yang diparkir di baju jalan.
“Berdasarkan siasatan awal, kemalangan berlaku ketika mangsa yang memandu seorang diri dari arah Batu Kikir menuju ke Gemencheh. Setiba di tempat kejadian, mangsa terkena serangan penyakit jantung menyebabkan gagal mengawal kenderaannya.
“Kenderaan mangsa kemudiannya melanggar lori yang diparkir dibahu jalan arah bertentangan. Akibat daripada kemalangan ini, pemandu kereta telah disahkan meninggal dunia di tempat kejadian,” katanya dalam satu kenyataan hari ini.
Chang Hook berkata, pemandu lori berusia 53 tahun bagaimanapun tidak mengalami sebarang kecederaan serius.-KOSMO! ONLINE


Anggota tentera didakwa rompak pelacur di bilik hotel
Oleh DIYANATUL ATIQAH ZAKARYA

27 Disember 2022, 1:53 pm
MELAKA – Seorang anggota tentera didakwa di Mahkamah Sesyen di sini, hari ini, atas pertuduhan melakukan rompakan bersenjata terhadap seorang pelacur warga Vietnam, empat bulan lalu.
Tertuduh, Muhammad Mursyidien Azrai Nawi, 23, yang bertugas di Kem Terendak, Sungai Udang bagaimanapun mengaku tidak bersalah sejurus pertuduhan dibacakan oleh jurubahasa mahkamah.
Mengikut pertuduhan, tertuduh didakwa melakukan rompakan bersenjata menggunakan sebilah pisau dan melarikan wang tunai berjumlah RM1,800 serta dua unit telefon bimbit berjenama milik seorang wanita warga Vietnam.
Perbuatan itu dilakukannya kira-kira pukul 6.50 petang di sebuah bilik hotel di Jalan Melaka Raya, Taman Melaka Raya, dalam daerah Melaka Tengah pada 31 Ogos lalu.
Sabit kesalahan, tertuduh boleh dikenakan hukuman penjara 20 tahun dan sebat mengikut Seksyen 392 Kanun Keseksaan dan dibaca bersama-sama Seksyen 397 Kanun Keseksaan.
Terdahulu, pendakwaan dikendalikan Timbalan Pendakwa Raya, Anis Najwa Nazari mencadangkan jaminan sebanyak RM20,000.

Peguam Ishak Mohd. Kari yang mewakili tertuduh bagaimanapun merayu agar jumlah itu dikurangkan dengan alasan anak guamnya hanyalah anggota berpangkat rendah dan menanggung ibu bapa yang uzur.
Selepas mendengar hujah kedua belah pihak mahkamah membenarkan tertuduh diikat jamin sebanyak RM8,000 dan menetapkan tarikh 14 Februari depan sebagai sebutan semula kes.-KOSMO! ONLINE


Mahkamah: Saman fitnah, S.M Faisal – Caprice perlu maklum jika ada penyelesaian
Oleh NUZULSHAM SHAMSUDDIN

27 Disember 2022, 1:26 pm
KUALA LUMPUR – Pihak-pihak dalam kes saman fitnah ahli perniagaan terkenal, Datuk S.M Faisal S.M Nasimuddin Kamal terhadap penyanyi rap Caprice dikehendaki memaklumkan kepada mahkamah sama ada mereka bersetuju untuk menyelesaikan kes secara baik atau tidak.
Saman itu berhubung hantaran berbaur fitnah yang dibuat Caprice di laman Instagramnya mengenai kes Emilia Hanafi.
Peguam Puteri Ummi Kartini Abd . Latiff yang mewakili S.M Faisal yang dihubungi berkata dalam prosiding hari ini, Hakim Mahkamah Sesyen Azian Othman merekodkan bahawa kedua-dua belah pihak boleh memaklumkan status penyelesaian secara baik, jika ada.
“Pihak-pihak perlu memaklumkan perkembangan sebelum tarikh perbicaraan yang ditetapkan selama tiga hari bermula 4, 5 dan 6 Oktober depan. Mahkamah turut menetapkan tarikh pengurusan kes secara e-Review pada 3 Julai depan,” katanya.
Dalam prosiding hari ini secara e-Review, Caprice diwakili peguam Harjoth Singh.
Pada 20 September lalu, Kosmo! Online melaporkan S.M Faisal, 43, selaku plaintif memfailkan saman itu di Mahkamah Sesyen di sini menerusi Tetuan Akberdin & Co pada 15 Ogos lalu dengan menamakan Caprice sebagai defendan.

Berdasarkan dokumen yang diperoleh, S.M Faisal berkata, pada 27 Jun lalu, Mahkamah Tinggi Syariah di sini memerintahkan Emilia, 43, yang juga bekas isterinya menjalani hukuman penjara tujuh hari kerana gagal mematuhi perintah komital mahkamah.- KOSMO! ONLINE


Salsabila gagal dihubungi, keluar pakai baju serba hitam
Oleh MOHD. HUSNI MOHD. NOOR

27 Disember 2022, 1:47 pm
SEPANG – “Jika sesiapa nampak anak saya, sila hubungi saya segera dan lapor kepada polis,” kata Md. Nasir Abdul Rahim, 58, bapa kepada Salsabila Putri, 13, remaja perempuan yang dilaporkan hilang sejak kelmarin.
Md. Nasir berkata, dia merayu kepada orang ramai yang mempunyai maklumat lanjut supaya dapat mengesan anak bongsunya itu.
“Saya sekeluarga tidak pernah berselisih faham dengan Salsabila, malah hubungan kami amat baik dan tiada masalah. Tolong kesan anak saya. Kami sekeluarga harap dia selamat walau dimana dia berada,” katanya ketika dihubungi di sini.
Menceritakan lanjut mengenai kejadian itu, Md. Nasir berkata, dia sekeluarga berasal dari Bukit Mertajam, Pulau Pinang dan tiba di Taman Salak Maju, di sini sejak 23 Disember lalu.
Katanya, dia sekeluarga menyewa di sebuah inap desa di sini kerana urusan perkahwinan seorang lagi anaknya di Kuala Lumpur.
“Bagaimanapun, awal pagi Ahad, Salsabila dikatakan sempat bertemu dengan dua orang lelaki tidak dikenali di luar inap desa itu sebelum hilang. Salsabila tiada kawan di sini, namun kami syak dua lelaki itu mungkin kawannya yang dikenali ketika permainan secara dalam talian,” katanya.

Katanya, Salsabila turut memiliki telefon bimbit tetapi anaknya gagal dihubungi sejak Ahad lalu.
Md. Nasir berkata, laporan polis sudah dibuat pukul 10 pagi semalam di Balai Polis Bandar Baharu Salak Tinggi.
Sementara itu, Ketua Polis Daerah Sepang, Asisten Komisioner Wan Kamarul Azran Wan Yusof berkata, mangsa dikatakan hilang pukul 2.30 pagi kelmarin.
Menurutnya, kehilangan mangsa disedari ahli keluarga selepas menyedari remaja itu tiada di dalam bilik, malah cubaan menghubungi menerusi telefon bimbit mangsa juga gagal.
“Menurut rakaman televisyen litar tertutup (CCTV), adik mangsa mendakwa mangsa diambil seorang lelaki tidak di kenali dengan menaiki sebuah motosikal,”ujarnya- KOSMO! ONLINE


Guru maut motosikal langgar penghadang jalan
Oleh NUR SYAZWANA MANSOR

27 Disember 2022, 1:41 pm
SUNGAI PETANI – Seorang guru maut selepas motosikal ditungganginya hilang kawalan lalu melanggar penghadang besi di Kilometer 91.8 Lebuh Raya Utara-Selatan arah selatan di sini hari ini.
Dalam kejadian kira-kira pukul 8.35 pagi itu, mangsa, Muhammad Nasuha Mustaffa, 34, yang juga guru di Sekolah Menengah Kebangsaan Agama (SMKA) Kedah, Alor Setar meninggal dunia di tempat kejadian akibat kecederaan dalaman.
Ketua Polis Daerah Kuala Muda, Asisten Komisioner Zaidy Che Hassan berkata, pihaknya mendapat laporan mengenai kejadian itu pada pukul 9.01 pagi tadi.
Katanya, siasatan awal di tempat kejadian mendapati kemalangan membabitkan sebuah motosikal jenis Yamaha Y15 yang terbabas sendiri.
“Kemalangan dipercayai berlaku apabila motosikal mangsa yang sedang bergerak di lorong kecemasan hilang kawalan dan terlanggar penghadang besi di sebelah kiri jalan,” katanya dalam kenyataan di sini hari ini.
Menurut beliau, mayat mangsa kemudiannya dibawa ke Jabatan Forensik Hospital Sultan Abdul Halim (HSAH) untuk ujian saringan Covid-19 dan proses bedah siasat,” ujarnya.- KOSMO! ONLINE


Gaji minimum: Majikan kurang 5 pekerja tangguh
Oleh KOSMO!

27 Disember 2022, 2:13 pm
PETALING JAYA – Kerajaan bersetuju untuk meneruskan penangguhan penguatkuasaan gaji minimum RM1,500 kepada majikan yang mempunyai kurang daripada lima pekerja sehingga 1 Julai 2023.
Menteri Sumber Manusia, V Sivakumar, berkata, majikan dalam kategori berkenaan diberikan penangguhan selama enam bulan berbanding tarikh penguatkuasaan asal iaitu 1 Januari 2023 yang ditetapkan sebelum ini.
Menurutnya, keputusan itu dibuat kerajaan selepas mengambil kira pandangan pelbagai pihak berkepentingan yang dijangka menghadapi cabaran ekonomi serta kewangan pada tahun depan.
“Penangguhan tambahan selama enam bulan ini juga diharap memberikan peluang untuk menyelaras dan mengimbangi keperluan kewangan yang akan membantu memulihkan kedudukan ekonomi syarikat yang menggajikan kurang daripada lima pekerja.
“Kementerian Sumber Manusia berharap penangguhan ini diterima baik oleh semua pihak,” katanya melalui kenyataan, di sini hari ini.
Terdahulu, Perintah Gaji Minimum (PGM) 2022 mula berkuatkuasa pada 1 Mei lalu dengan kadar sebanyak RM1,500 sebulan bagi majikan yang menggajikan lima pekerja atau lebih.

Mengulas lanjut, Sivakumar berkata, majikan yang menggajikan lima pekerja atau lebih tetap perlu memberikan gaji minimum sebanyak RM1,500.
Katanya, ia termasuklah majikan menjalankan aktiviti profesional yang dikelaskan di bawah Piawaian Pengelasan Pekerjaan Malaysia (MASCO).
“Justeru majikan yang tidak terlibat dengan penangguhan ini hendaklah terus mematuhi pelaksanaan PGM dengan membayar gaji minimum RM 1,500 sebulan kepada pekerja,” ujarnya. – KOSMO! ONLINE


Agensi tepis dakwaan kekasih Song Joong-ki hamil
Oleh HANISAH SELAMAT

27 Disember 2022, 1:21 pm
SEBAIK aktor Song Joong-ki mengesahkan sudah mempunyai kekasih, beberapa agensi berita mendedahkan identiti pencuri hatinya adalah pelakon British berusia 38 tahun bernama Katy Louise Saunders.
Aktres yang dikatakan menjadi guru bahasa Inggerisnya bagi drama bersiri Vincenzo didakwa kerap menemani Joong-ki di beberapa majlis termasuk ketika berkunjung ke Singapura bagi mempromosikan Reborn Rich, baru-baru ini.
Tidak hairan dalam sesi sidang akhbar lebih sejam membabitkan kehadiran media rantau Asia Tenggara disusuli sesi temu bual khas tersebut, aktor berusia 37 tahun itu tampil yakin berbahasa Inggeris sepenuhnya.
Difahamkan, pekerja pelakon tersebut yang turut serta dalam promosi di sana tidak menyedari status kedua-duanya kerana menyangka wanita itu sebahagian daripada pasukan mereka.
Begitupun, sebilangan lagi mendakwa sudah dapat menghidu Joong-ki dan wanita kelahiran London itu mempunyai hubungan istimewa melihatkan bahasa tubuh mereka.
Akhirnya, di Kota Singa yang juga destinasi promosi ‘junket’ bagi drama bersiri terbitan Viu Original tersebut dia memperkenalkan Saunders sebagai kekasih kepada kakitangan agensi.

Dua hari kemudian, pasangan itu dirakam lensa kamera media yang menunggu kepulangan Joong-ki dari Singapura di Lapangan Terbang Incheon sekali gus memberi petanda dia semakin terbuka mendedahkan statusnya kepada umum.
Selain membawa cinta hati menghadiri majlis perkahwinan di Bali, Indonesia pada Oktober, Joong-ki dilaporkan turut hadir bersama kekasihnya di resepsi pemain golf, Lim Sung-jae di Lotte Hotel World, Seoul pada 17 Disember lalu.
Berdasarkan carian, Saunders yang berdarah campuran Inggeris dan Colombia dibesarkan di Itali selepas keluarganya berhijrah ke negara tersebut.
Antara filem lakonannya yang menyerlah adalah The Lizzy McGuire Movie yang ditayangkan
pada 2003, selain Third Person (2013) dan Los Borgia (2006).
Bagaimanapun, Saunders difahamkan sudah tidak lagi berlakon.
Meskipun agensi pengurusan Joong-ki, HighZium Studio sudah mengesahkan status cinta aktor itu kepada umum, namun identiti Saunders masih belum diumumkan.
Malah menerusi kenyataan rasmi agensi tersebut, sebarang spekulasi berhubung cinta mahupun khabar mereka bakal mendirikan rumah tangga adalah tidak sahih jika bukan daripada wakilnya.
Secara tidak langsung menangkis dakwaan kekasih bintang kesayangan ramai itu kini hamil selepas ada sumber terserempak dengan pasangan berkenaan di sebuah klinik keluarga.
Sebelum ini, timbul desas-desus yang mendakwa Joong-ki dalam perancangan mendirikan rumah tangga sebaik kekasihnya disahkan hamil.
Untuk rekod, Joong-ki pernah berkahwin dengan aktres, Song Hye-kyo pada 2017 selepas sama-sama membintangi drama fenomena, Descendants of The Sun, namun bercerai tiga tahun kemudian. – KOSMO! ONLINE


11 nelayan warga asing ditahan di perairan P. Pinang
Oleh SAFINA RAMLI

27 Disember 2022, 1:57 pm
GEORGE TOWN – Maritim Malaysia (APMM) Pulau Pinang menahan 11 nelayan warga asing dalam operasi berasingan di perairan negeri ini pada 22 dan 24 Disember lalu.
Pengarah Maritim Negeri, Kepten Maritim Abd Razak Mohamed berkata, kesemua nelayan terbabit ditahan kerana tidak memiliki sebarang dokumen pengenalan diri yang sah serta permit bekerja.
Menurut beliau, tangkapan pertama dilakukan ketika menahan sebuah bot nelayan tempatan kelas C di kedudukan 25 kilometer dari barat Pulau Kendi sekitar pukul 4.17 petang, 22 Disember lalu.
“Hasil pemeriksaan mendapati, bot nelayan tempatan yang berpangkalan di Pulau Pangkor, Perak ini dikendalikan lima nelayan warga asing iaitu tiga warga Myanmar dan dua warga Thailand yang kesemuanya berumur dalam lingkungan 19 hingga 52 tahun.
“Mereka juga didapati tidak memiliki sebarang dokumen pengenalan diri yang sah serta permit bekerja,” katanya dalam kenyataan di sini hari ini.
Dalam operasi berbeza, sebuah bot nelayan Indonesia pula ditahan pada kedudukan 96 kilometer dari Pulau Kendi pada pukul 12.10 tengah hari, 24 Disember lalu dalam rondaan Op Tanjung.

“Bot nelayan asing yang berpangkalan di Belawan, Indonesia itu dikendalikan enam kru warga Indonesia berumur lingkungan 24 hingga 42 tahun. Kesemua mereka didapati gagal mengemukakan dokumen pengenalan diri dan permit menangkap ikan di perairan Malaysia,” katanya.- KOSMO! ONLINE


Tiada kompromi tempoh 14 hari tutup premis makanan kotor
Oleh ASLIZA MUSA

27 Disember 2022, 2:06 pm
IPOH – Kerajaan negeri tidak akan berkompromi terhadap perintah tutup selama 14 hari ke atas restoran atau kedai makanan yang didapati kotor.
Pengerusi Jawatankuasa Sumber Manusia, Kesihatan dan Hal Ehwal Masyarakat India, A. Sivanesan berkata, premis makanan yang diambil tindakan di bawah Akta Makanan 1983 perlu menghabiskan tempoh penutupan itu sehingga diperiksa semula oleh Jabatan Kesihatan Negeri (JKN).
Katanya, tindakan tegas itu diambil bagi memberi pengajaran terhadap premis yang mengabaikan aspek kebersihan sekali gus memastikan kejadian sama tidak berulang.
“Sebelum ini, kita beri notis tutup 14 hari kerana kotor namun dalam jangka masa dua hari, mereka ini (kedai) buka semula setelah pemeriksaan semula dibuat oleh pegawai kesihatan.
“Bagaimana kedai yang tidak dicuci bertahun-tahun boleh bersih dalam masa tiga hari selepas diberi notis? Kita tidak mahu ini (berulang). Kalau diarah tutup 14 hari, maka hari ke 13 atau ke 14 barulah kita buat pemeriksaan semula,” katanya pada sidang akhbar ketika menghadiri Persidangan Dewan Undangan Negeri (DUN) Perak di sini hari ini. – KOSMO! ONLINE


Dipukul, dicucuh besi panas seluruh badan termasuk kemaluan
Oleh MOHD SHARKAWI LONDING

27 Disember 2022, 1:32 pm
JOHOR BAHRU – Polis mengesahkan kanak-kanak yang meninggal dunia ketika menerima di Unit Rawatan Rapi (ICU), Hospital Sultan Ismail (HSI) di sini akibat didera ahli keluarganya sendiri.
Ketua Polis Johor, Datuk Kamarul Zaman Mamat berkata, antara kecederaan yang dapat dilihat adalah kesan dicucuh besi panas, kesan dipukul di seluruh badan mangsa termasuk kemaluan.
“Saya baharu keluar daripada bilik mayat bagi melihat secara ringkas keadaan jenazah dan ia memang amat mendukacitakan.
“Hampir seluruh badan mangsa, dari kepala sampai ke kaki terdapat kecederaan. Kesan-kesan cedera ini mungkin dipukul dan terdapat juga kesan dicucuh api atau benda panas di seluruh badan termasuk kemaluan,” katanya ketika ditemui di Jabatan Forensik, Hospital Sultan Ismail (HSI) di sini, hari ini.
Terdahulu, Kosmo! melaporkan seorang kanak-kanak lelaki berusia empat tahun meninggal dunia disyaki akibat didera dalam satu kejadian di Senggarang, Batu Pahat dekat sini.
Mangsa menghembus nafas terakhir kira-kira pukul 6.40 petang setelah tiga hari bertarung nyawa ketika mendapatkan rawatan di Hospital Sultan Ismail (HSI) di sini, semalam.

Kejadian itu terbongkar selepas pengadu iaitu lelaki berusia 23 tahun membuat laporan polis memaklumkan mangsa pengsan di rumahnya dan dibawa ke klinik di Senggarang sebelum dirujuk ke HSI, Jumaat lalu.-KOSMO! ONLINE


Jangan tertipu iklan pelaburan guna gambar MB Kedah
Oleh MOHD. RAFIE AZIMI

28 Disember 2022, 9:34 pm
ALOR SETAR – Menteri Besar Kedah, Datuk Seri Muhammad Sanusi Mohd. Nor hari ini mengingatkan orang ramai agar tidak terpedaya dengan satu iklan pelaburan di media sosial yang menggunakan gambarnya.
Muhammad Sanusi memberi peringatan itu menerusi akaun Facebooknya dengan turut memuat naik gambar iklan tersebut.
“Ini ‘scammer’ guna gambar saya. Harap jangan ada yang tertipu,” katanya.
Iklan tersebut memaparkan tentang satu pelaburan didakwa patuh syariah serta menggunakan operasi mudah, pantas, selamat dan boleh dipercayai.
Selain itu, pelaburan ditawarkan juga sukar dipercayai apabila mendakwa pelabur boleh mendapat keuntungan dalam masa empat jam.
Pelabur didakwa boleh mendapat keuntungan RM9,000 dengan pelaburan RM300, RM16,000 untuk pelaburan berjumlah RM500 serta RM29,000 untuk pelaburan bernilai RM1,000.

Paparan iklan itu turut meletakkan logo beberapa bank terkemuka negara.

Sebelum ini, taktik sama sering digunakan pemilik perniagaan atau produk-produk tertentu terutama kecantikan yang menyunting wajah artis-artis terkenal bersama produk masing-masing.
Ia dilakukan tanpa persetujuan daripada artis terbabit.
Sementara itu, tinjauan di ruangan komen mendapati rata-rata warga maya mengecam tindakan tersebut.
Namun ada juga yang menganggap perkara tersebut sebagai sesuatu yang kelakar.
Sebelum ini selebriti popular, Datuk Aznil Nawawi menegaskan akan mengambil tindakan undang-undang terhadap individu yang membuat suntingan terhadap gambarnya bagi tujuan mempromosikan satu produk. – KOSMO! ONLINE


Bantuan Khas Kewangan 2023 dibayar 17 Januari ini
Oleh MOHD. HUSNI MOHD. NOOR

28 Disember 2022, 9:06 pm
PUTRAJAYA – Penjawat awam bagi Gred 56 ke bawah akan menerima Bantuan Khas Kewangan (BKK) 2023 sebanyak RM700 pada 17 Januari depan.
Perkara itu dimaklumkan menerusi surat edaran kepada semua ketua setiausaha kementerian yang ditandatangani Timbalan Ketua Pengarah Perkhidmatan Awam (Pembangunan), Datuk Dr Zulkapli Mohamed bertarikh 27 Disember lalu.
Menurut pekeliling sama, pesara kerajaan yang sedang menerima pencen, penerima pencen terbitan, pesara perkhidmatan awam skim KWSP dan veteran berpencen serta tidak berpencen akan menerima bantuan sebanyak RM350 yang juga dibayar pada hari yang sama.
“Bayaran BKK 2023 layak diberikan kepada pegawai Perkhidmatan Awam Kumpulan Pengurusan dan Profesional serta Kumpulan Pelaksana Gred 56 dan ke bawah yang masih berkhidmat pada 17 Januari 2023.
“Selain itu, ia juga layak dibayar kepada pegawai Perkhidmatan Awam Kumpulan Pengurusan dan Profesional serta Kumpulan Pelaksana termasuk pegawai lantikan tetap, sementara dan Contract of Service (COS).
“Ia juga termasuk pegawal yang bercuti bergail penuh, pegawai yang bercuti separuh gaji dan pegawai yang bercuti tanpa gaji,” katanya.

Katanya, bayaran juga layak diberikan kepada pegawai yang dipinjamkan termasuk ke agensi yang diasingkan pengurusan saraannya.
Dalam pada itu, BKK 2023 turut layak dibayar kepada pegawai lantikan MySTEP yang telah berkhidmat sekurang-kurangnya enam bulan pada tahun 2022 dan masih berkhidmat sebagai MySTEP pada 17 Januari 2023.
Jelasnya lagi, turut layak adalah guru interim, pemandu yang dilantik sendiri oleh pegawai Gred Jawatan Utama B dan ke atas, serta Gred Khas A dan ke atas yang layak pemandu tetapi tidak disediakan pemandu oleh jabatannya.
“Bayaran turut dibuat kepada pemandu yang dilantik sendiri oleh Anggota Pentadbiran dan Hakim dan Pesuruhjaya Kehakiman,” katanya.
Katanya, pegawai perkhidmatan awam yang meninggal dunia pada 17 Januari 2023 juga layak menerima BKK 2023. – KOSMO! ONLINE


[VIDEO] Pelakon bawa Myvi sampai kekasih jatuh di MRR2 ditahan
Oleh AZMI NORDIN

28 Disember 2022, 11:49 pm
AMPANG JAYA – Seorang selebriti lelaki ditahan polis hari ini susulan video tular memandu kereta jenis Perodua Myvi secara berbahaya sehingga menyebabkan kemalangan di Jalan Lingkaran Tengah 2 (MRR2) Hulu Kelang di sini.
Lebih mengejutkan, kemalangan yang berlaku semalam itu menyebabkan seorang wanita berusia 25 tahun tercampak keluar dari Myvi berkenaan selepas kereta itu berlanggar dengan sebuah kenderaan pelbagai guna (MPV) Toyota Innova.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian melibatkan dua buah kenderaan itu berlaku kira-kira pukul 5.30 petang sebelum tular di media sosial hari ini.
Katanya, kemalangan dipercayai berlaku apabila Perodua Myvi yang dipandu lelaki berusia 30 tahun secara tiba-tiba menukar lorong secara zig zag menyebabkan kenderaannya hilang kawalan.
“Akibatnya, Myvi tersebut terlanggar bahagian sisi kiri sebuah MPV jenis Toyota Innova,” katanya dalam satu kenyataan hari ini.
Menurut Mohamad Farouk, pelanggaran itu turut menyebabkan penumpang hadapan Perodua Myvi tercampak keluar daripada kenderaannya dan mengalami kecederaan ringan.

Katanya, hasil siasatan awal mendapati kemalangan berlaku berpunca dari kecuaian pemandu Perodua Myvi yang memandu secara melulu hingga menyebabkan kemalangan.
“Kedua-dua pemandu kenderaan berkenaan telah membuat laporan petang tadi Dan kes disiasat di bawah Seksyen 42(1) Akta Pengangkutan Jalan 1987.
“Pemandu Myvi telah ditangkap untuk siasatan lanjut dan permohonan reman akan dibuat esok di bawah Seksyen 117 Kanun Prosedur Jenayah esok,” katanya. – KOSMO! ONLINE


Jenazah kanak-kanak lelaki mangsa dera selamat dikebumikan
Oleh FARAHWAHIDA AHMAD

28 Disember 2022, 9:15 pm
SEGAMAT – Jenazah kanak-kanak lelaki yang dipercayai menjadi mangsa dera di Senggarang, Batu Pahat selamat dikebumikan kira-kira pukul 5.30 petang tadi di Tanah Perkuburan Islam, Kampung Sungai Gatom, di sini.
Jenazah kanak-kanak berusia empat tahun tersebut tiba di Masjid Jamek Labis dengan menggunakan van jenazah yang diiringi kenderaan polis dan ahli keluarga.
Menurut datuk saudara mangsa, Ruslan Ahmad, 47, jenazah cucu saudaranya itu tiba di perkarangan masjid pada pukul 4.30 petang dan solat jenazah dimulakan sejurus selepas itu.
Ruslan yang kelihatan sugul bersama-sama ahli keluarga yang lain memberikan penghormatan terakhir kepada kanak-kanak berkenaan.
Sebelum itu, jenazah dibawa dari Hospital Sultan Ismail (HSI), Johor Bahru kira-kira pukul 3 petang setelah melalui proses bedah siasat.
Terdahulu, mangsa didapati pengsan pada Jumaat lalu sebelum di bawa ke klinik dan disahkan meninggal dunia pada pukul 6.40 petang pada Isnin lalu selepas menerima rawatan di Unit Rawatan Rapi (ICU), HSI.

Menurut laporan, pihak polis mengesahkan terdapat kecederaan baru dan lama di seluruh badan kanak-kanak lelaki terbabit.
Antaranya kecederaan yang dapat dilihat adalah kesan dicucuh api atau benda panas di seluruh badan mangsa, termasuk di kemaluan dan digigit di telinga. – KOSMO! ONLINE


Salt Bae diharamkan sertai festival muzik Los Angeles
Oleh KOSMO!

28 Disember 2022, 9:00 pm
LOS ANGELES – Gelagat cef selebriti terkenal, Salt Bae atau nama sebenarnya, Nusret Gokce pada perlawanan akhir bola sepak Piala Dunia menyebabkan dia diharamkan daripada menghadiri satu festival muzik di Los Angeles pada tahun depan, lapor akhbar Daily Star semalam.
Selepas perlawanan akhir antara Argentina dengan Perancis tamat di Stadium Lusail, Qatar, baru-baru ini, cef itu memasuki kawasan padang untuk bergambar dengan bintang Argentina, Lionel Messi sambil memegang trofi Piala Dunia.
Tindakannya itu diselar kerana selain bergambar bersama Messi, dia turut merakam video dengan pemain Perancis, Kylian Mbappe serta bintang Poland, Robert Lewansowski.
Sebelum ini, dia dilarang daripada menghadiri kejohanan bola sepak Piala Terbuka Amerika Syarikat (AS).
Kini, penganjur festival muzik Rolling Loud di Los Angeles telah mengambil langkah pencegahan untuk menghentikan kehadiran Salt Bae.
“Kami juga telah melarang Salt Bae daripada Rolling Loud LA 2023 pada bulan Mac,” demikian menurut ciapan pihak penganjur menerusi Twitter. – Agensi


Semua PPS ditutup, tiada lagi mangsa banjir di Kelantan
Oleh MUHAMMAD AYMAN GHAFFA

28 Disember 2022, 9:11 pm
KOTA BHARU – Pusat pemindahan sementara (PPS) Tarbiah Nasrulllah Pohon Buluh, Pasir Mas dekat sini menjadi pusat pemindahan terakhir yang menempatkan mangsa banjir ditutup di Kelantan hari ini.
Pegawai Pengurusan Bencana dan Operasi, Angkatan Pertahanan Awam Malaysia (APM) Kelantan, Kapten Mohd. Hanif Omar berkata, PPS itu menjadi tempat berlindung kepada 17 mangsa banjir daripada lima buah keluarga sejak lebih seminggu lalu.
Menurutnya, PPS Sekolah Kebangsaan Banggol Chicha di sini yang menempatkan seramai 14 orang mangsa membabitkan tujuh buah keluarga ditutup sepenuhnya petang tadi.
“Selain itu, paras air di sungai-sungai utama di Kelantan iaitu Sungai Pergau, Sungai Lanas, Sungai Kelantan, Sungai Golok, Sungai Semerak dan Sungai Lebir ketika ini berada pada paras normal,” katanya ketika dihubungi Kosmo! sebentar tadi.
Sebelum ini, sembilan daripada 10 buah daerah di Kelantan terjejas ekoran hujan lebat dan banjir yang melanda dalam tempoh dua hari bermula 18 Disember lalu.
Sepanjang tempoh 10 hari, sebanyak 135 buah PPS dibuka di Pasir Mas, Tumpat, Tanah Merah, Kuala Krai, Machang, Kuala Krai, Jeli, Pasir Puteh, Bachok dan Kota Bharu terjejas banjir.

Paling ramai mangsa banjir dalam tempoh itu adalah seramai 32,089 orang daripada 9,542 keluarga pada 21 Disember lalu. – KOSMO! ONLINE


Lebih banyak mudarat jika bersama PN – Zahid Hamidi
Oleh Abdul Rahman Razali

28 Disember 2022, 7:04 pm
Lebih banyak mudarat jika bersama PN – Zahid Hamidi | 15 MINIT MMTV 28 Disember 2022.


Bercuti tanpa pembantu, Awal Ashaari belajar kesabaran jaga anak
Oleh NUR EMIRA SAIZALI

28 Disember 2022, 7:20 pm
PETALING JAYA – Selebriti versatil Awal Ashaari mengakui banyak mempelajari cara mengasuh dan menjaga dua anaknya tanpa pembantu sepanjang tempoh bercuti di luar negara baru-baru ini.
Tiada niat merungut, Awal, 41, melihat perkara tersebut sebagai peluang untuk mengenali dua anaknya, Lara Alana dan Lila Amina dengan lebih rapat.
“Pergi ke tempat jauh tanpa pembantu mengajar tentang kesabaran dan mendekatkan saya dengan anak-anak.
“Baru tahu perangai dan cara menjaga emosi mereka. Paling penting kena utamakan mereka berbanding keperluan sendiri,” katanya dalam satu entri Instagram.
Tambah bekas pengacara Melodi itu, banyak lokasi ingin dilawati namun hasrat tersebut perlu dilupakan kerana memikirkan dua anaknya masih kecil.
“Jika diikutkan, banyak tempat nak pergi dan ramai kawan-kawan ingin ditemui tetapi tidak boleh dilunaskan untuk percutian ini sebab pukul lima petang, semua sudah letih dan mengantuk.

“Namun, kami tidak merungut pun kerana realitinya saya rasa sangat akrab dengan mereka berbanding sebelum ini,” katanya.
Sementara itu, rata-rata netizen turut bersetuju dengan perkongsian suami kepada aktres Scha Al-Yahya berkenaan.
“Bila sudah jadi ibu bapa, keperluan anak-anak memang akan jadi keutamaan, syabas untuk anda berdua.
“Bercuti dengan anak-anak memang huru-hara tetapi memori itu yang akan diingati sampai bila-bila,” komen netizen.
Sekadar info, Awal dan Scha mendirikan rumah tangga pada 4 Mei 2012.
Hasil perkahwinan mereka dikurniakan dua orang anak perempuan iaitu Lara Alana, 8, dan Lila Amina, setahun 10 bulan. – KOSMO! ONLINE


Tiada kes jangkitan Naegleria Fowleri di Malaysia
Oleh KAMARIAH KHALIDI

28 Disember 2022, 9:25 pm
PUTRAJAYA- Kementerian Kesihatan (KKM) mengesahkan tiada kes jangkitan Naegleria Fowleri dilaporkan berlaku di negara ini.
Ketua Pengarah Kesihatan, Tan Sri Dr. Noor Hisham Abdullah berkata, Naegleri Fowleri merupakan ameba termofilik atau organisma sel tunggal protozoa yang boleh ditemui di seluruh dunia terutamanya di dalam habitat air tawar seperti tasik, kolam, sungai, mata air panas serta dalam tanah.
Namun, menurutnya, organisma itu tidak ditemui dalam air masin seperti di lautan.
“Ameba Naegleri Fowleri itu juga dikenali sebagai ‘ameba pemakan otak’ kerana berupaya menyebabkan kerosakan kepada otak melalui jangkitan sistem saraf tunjang.
“Ianya berupaya untuk masuk ke dalam badan manusia melalui hidung semasa aktiviti berkaitan air tawar.
“Namun, sehingga kini tiada bukti jangkitan boleh merebak melalui wap air atau titisan aerosol,” katanya dalam kenyataan di sini tadi.

Noor Hisham berkata, KKM merujuk kepada sebuah laporan berita disiarkan semalam yang melaporkan kes pertama jangkitan Naegleria Fowleri di Korea Selatan di mana seorang lelaki meninggal dunia pada 21 Disember lalu selepas dijangkiti Ameba Naegleria Fowleri.
Jelas beliau, lelaki terbabit dilaporkan telah menetap selama empat bulan di sebuah negara Asia Tenggara sebelum kembali ke Korea Selatan pada 10 Disember yang lalu.
“Ameba Naegleri Fowleri boleh menyebabkan jangkitan otak yang teruk iaitu Primary Amoebic Meningoencephalitis (PAM) yang seterusnya boleh membawa maut.
“Pada peringkat awal, gejala PAM menyerupai gejala meningitis yang disebabkan oleh bakteria atau virus lain seperti sakit kepala, demam, loya, atau muntah.
“Gejala yang lebih serius seperti kekakuan leher, kekeliruan, kurang kesedaran terhadap orang serta sekeliling, sawan, halusinasi dan koma juga boleh berlaku,” jelasnya. – KOSMO! ONLINE


Isteri belasah suami selepas temui gambar bogel dalam telefon bimbit
Oleh KOSMO!

28 Disember 2022, 8:00 pm
COLUMBIA, Carolina Selatan – Trip percutian sepasang suami isteri ke negeri Carolina Selatan, Amerika Syarikat terpaksa dihentikan sebelum ia bermula apabila si isteri ditahan kerana menyerang suaminya di sebuah lapangan terbang selepas dia menemui gambar tidak senonoh pada telefon bimbit mangsa, lapor akhbar New York Post kelmarin.
Paula Barbour, 55, didakwa melakukan keganasan rumah tangga terhadap mangsa selepas konfrontasi ganas berlaku pada Rabu minggu lepas di Lapangan Terbang Antarabangsa Charleston, lapor stesen televisyen WCSC.
Polis bertindak balas terhadap insiden itu pada pukul 2.50 petang (waktu tempatan) dan mendapati pasangan tersebut sedang bertengkar selepas Barbour menemui gambar bogel pada telefon bimbit suaminya itu.
“Suspek menyatakan bahawa dia hanya mahu melarikan diri daripada mangsa dan pulang ke rumah,” demikian menurut laporan polis.
Barbour berkata, mereka tiba di Carolina Selatan untuk bercuti tetapi perasaannya bertukar marah apabila dia melihat beberapa gambar tidak senonoh pada telefon bimbit suaminya.
Mangsa bagaimanapun menafikan dia diserang tetapi rakaman televisyen litar tertutup (CCTV) di lapangan terbang menunjukkan isterinya menendang kaki mangsa, membaling telefon ke lantai dan cuba memukul mukanya.

Suspek akhirnya mengaku menyerang mangsa dan dia ditahan serta dibawa ke Pusat Tahanan Al Cannon. Dia  dibebaskan sehari kemudian dengan ikan jamin sebanyak AS$5,237 (RM23,166). – Agensi


Jumpa najis tikus, lipas di premis makanan
Oleh ABDUL RAZAK IDRIS

28 Disember 2022, 6:07 pm
KUALA SELANGOR – Najis tikus dan lipas antara ditemui di kedai makan di sekitar daerah ini dalam operasi Tom Yam dan premis makanan waktu malam baru-baru ini.
Penemuan itu sekali gus menyebabkan lapan premis diarah tutup 14 hari berikutan tidak mencapai tahap kebersihan memuaskan dalam operasi bermula Mei hingga Oktober lalu.
Majlis Perbandaran Kuala Selangor (MPKS) berkata, dalam tempoh sama sebanyak 162 kompaun dan 18 notis telah dikeluarkan kepada pengusaha premis makanan.
Katanya, ini hasil pemeriksaan terhadap 77 kedai makan bagi memastikan premis makanan bersih dan selamat untuk dikunjungi orang ramai.
“Pemeriksaan mengejut seperti ini akan diperluaskan lagi untuk tahun seterusnya bagi mengekalkan tahap kebersihan yang baik terhadap pengusaha–pengusaha premis makanan.
“Premis-premis yang telah diarahkan tutup selama 14 hari perlu melaksanakan pembersihan segera secara menyeluruh sebelum dibenarkan beroperasi semula mengikut Seksyen 11 Akta Makanan 1983,” katanya dalam kenyataan hari ini.

MPKS menambah tindakan juga diambil mengikut Undang-Undang Kecil Pelesenan, Tred Perniagaan dan Perindustrian (MDKS) 2007 dan Undang-Undang Kecil Pengendalian Makanan (MDKS) 2007 bagi kes-kes lain.
Jelasnya, operasi dijalankan bersama Pejabat Kesihatan Daerah Kuala Selangor turut mengambil tindakan di bawah Undang-Undang Kecil Pelesenan Establisymen Makanan (MDKS) 2007 dan Akta Makanan 1983, Peraturan-Peraturan Makanan 1985 serta Peraturan-Peraturan Kebersihan Makanan 2009. -KOSMO!ONLINE


Laluan alternatif dibina bantu jalan perhubungan ke kampung Orang Asli
Oleh AIMUNI TUAN LAH

28 Disember 2022, 6:02 pm
GUA MUSANG – Jabatan Kemajuan Orang Asli (Jakoa) akan membina jalan alternatif bagi menyelesaikan masalah laluan perhubungan hampir 1,000 penduduk Orang Asli di Pos Balar yang ditimbus tanah runtuh akibat cuaca hujan secepat mungkin.
Timbalan Ketua Pengarah (Perancangan dan Pengurusan) Jakoa, Saiful Zahlan Muhamad Azmi berkata, Jakoa dalam perbincangan dengan Jabatan Kerja Raya (JKR) dan Lembaga Kemajuan Kelantan Selatan (Kesedar) ketika ini untuk membaiki jalan tersebut.
Katanya, selain itu, pihaknya juga akan berbincang dengan pihak berkuasa tempatan lain untuk membaik pulih tanah runtuhan tersebut.
“Kita akan baiki tanah runtuh yang berlaku tersebut secepat mungkin, namun ia bergantung kepada keadaan cuaca.
“Jika hanya baik pulih tanah runtuh atau membina jalan alternatif melalui Pos Hau, ia dijangka akan memendekkan masa perjalanan iaitu hanya tiga jam sahaja untuk ke bandar Gua Musang,” katanya.
Beliau berkata demikian kepada pemberita selepas menyerahkan bekalan makanan kepada masyarakat Orang Asli di Pos Balar yang dihantar menggunakan helikopter Unit Udara Jabatan Bomba dan Penyelamat Malaysia (JBPM) hari ini.

Mengulas lanjut, Saiful Zahlan berkata, Jakoa juga akan meminta kerjasama daripada Unit Udara JBPM untuk membawa keluar 90 murid dan pelajar dari Pos Gob yang kini terputus hubungan akibat jalan rosak dan jambatan runtuh.
Katanya, menjelang sesi persekolahan yang akan datang, langkah proaktif itu perlu diambil bagi membawa keluar murid dan pelajar ke sekolah.
“Berdasarkan rekod, terdapat seramai 90 pelajar dan murid dari Pos Gob yang perlu meneruskan sesi persekolahan yang akan datang.
“Daripada jumlah itu, 12 murid di Sekolah Kebangsaan (SK) Tohoi, 33 murid di SK Betis dan 45 pelajar di Sekolah Menengah Kebangsaan Panggung Jaya,” katanya. – KOSMO! ONLINE


Mahkamah: Hakim tanya perasaan peragut jika ibunya yang diragut
Oleh NORLIZAH ABAS

28 Disember 2022, 5:39 pm
KUALA LUMPUR – “Bagaimana jika ibu (kamu) sendiri diragut dan direntap beg tangan?”. Demikian kata-kata seorang hakim Mahkamah Sesyen menempelak seorang pekerja restoran yang memohon hukuman diringankan atas kesalahan menyamun beg tangan seorang ibu tunggal warga emas.
“Kamu (tertuduh) ada ibu dan merayu supaya hukuman diringankan untuk jaga ibu. Kamu tidak fikirkan perkara itu ketika melakukan jenayah,” tegas Hakim Izralizam Sanusi ketika menjatuhkan hukuman penjara tiga tahun terhadap Mohamed Ghibran Mohamed Yusof, 23.
Mahkamah Sesyen di sini hari ini turut mengarahkan tertuduh menjalani hukuman itu bermula tarikh tangkapan pada 21 Disember lalu selepas dia mengaku bersalah atas pertuduhan yang dibacakan oleh jurubahasa.
Izralizam membuat keputusan itu selepas mengambil kira faktor usia dan kesihatan tertuduh yang masih boleh bekerja, namun memilih untuk melakukan jenayah samun yang kian berleluasa bagi mendapatkan wang dengan cara mudah.
Katanya, tertuduh yang mempunyai ibu tidak sepatutnya mengambil kesempatan menyamun ibu tunggal berusia 64 tahun yang kematian suami.
“Keputusan mahkamah juga mengambil kira faktor untuk memberi isyarat kepada masyarakat di luar sana supaya tidak melakukan jenayah. Kita mahu beri mesej bahawa kepentingan awam adalah lebih utama berbanding individu,” katanya.

Mengikut pertuduhan, Mohamed Ghibran menyamun wanita itu dengan mengambil dan melarikan sebuah beg tangan mengandungi barangan peribadi dan wang tunai RM200 di sebuah premis di Cheras, pada 11 Disember lalu.
Oleh yang demikian, tertuduh melakukan kesalahan mengikut Seksyen 392 Kanun Keseksaan yang memperuntukkan hukuman penjara maksimum 14 tahun atau denda atau sebatan jika sabit kesalahan.
Terdahulu, Mohamed Ghibran yang tidak diwakili peguam merayu hukuman ringan dan tidak dipenjarakan kerana perlu menanggung dua anak serta ibu yang sakit.
“Saya mohon ampun dan perlu jaga anak kerana sudah bercerai. Saya pernah dipenjarakan sebelum ini kerana kes dadah.
“Saya tidak lagi ambil dadah dan mohon jangan masukkan saya ke dalam penjara kerana kes samun ini,” katanya.
Sementara itu, Timbalan Pendakwa Raya, Roslizi Sulaiman, memohon hukuman berbentuk pengajaran bagi memastikan tertuduh tidak mengulangi kesalahan tersebut.
“Saya mohon mahkamah ambil perhatian kes sebegini supaya hukuman diberikan memberi keinsafan dan tertuduh menjadi orang yang lebih baik selepas ini,” katanya. – KOSMO! ONLINE


Isteri, anak setahun jadi mangsa simbahan asid suami panas baran
Oleh KOSMO!

28 Disember 2022, 7:00 pm
JAKARTA – Gara-gara sikap panas baran, seorang suami tergamak menyiram asid ke arah isteri dan anaknya yang berusia setahun lapan bulan sehingga kedua-dua mangsa meninggal dunia, lapor laman berita Kompas semalam.
Kejadian itu berlaku di Cengkareng, Jakarta Barat pada Isnin lalu sekitar pukul 1 petang (waktu tempatan).
“Kedua-dua mangsa meninggal dunia,” kata seorang pegawai polis Cengkareng, Ardhie Demastyo.
Ardhie kemudian menjelaskan kronologi kejadian tersebut dengan menyatakan insiden itu diketahui penduduk setempat selepas si isteri berlari keluar dari rumah sambil menjerit meminta tolong.
Si isteri datang ke rumah jirannya dan menyatakan bahawa dirinya telah disiram dengan asid oleh suaminya, Rizal. Dia dan anaknya kemudian dikejarkan ke hospital untuk mendapatkan rawatan.
Berikutan kejadian itu, si isteri mengalami luka melecur di bahagian muka dan tangan manakala anaknya mengalami cedera parah di bahagian muka dan badan.

Kedua-dua mereka kemudian meninggal dunia ketika menerima rawatan.
Menurut Ardhie, suspek menyiram isterinya dengan asid ketika dia gagal mengawal kemarahannya, yang menyebabkan anaknya turut terkena siraman itu.
Sementara itu, suspek masih diburu polis manakala motif dia berbuat demikian masih belum diketahui. – Agensi


DUN Perak lulus belanjawan RM1.19 bilion
Oleh ASLIZA MUSA

28 Disember 2022, 6:16 pm
IPOH – Dewan Undangan Negeri (DUN) Perak hari ini meluluskan Belanjawan Perak 2023 berjumlah RM1.19 bilion.
Rang Undang-Undang (RUU) Perbekalan Tahun 2023 dan Usul Kumpulan Wang Pembangunan 2023 diluluskan selepas dipersetujui sebahagian besar Ahli Dewan Undangan Negeri (ADUN).
Seramai 23 ADUN mengambil bahagian dalam sesi perbahasan semalam dengan sembilan daripadanya merupakan wakil rakyat blok kerajaan dan 14 wakil rakyat blok pembangkang.
Belanjawan Perak 2023 bertemakan Perak Makmur, Rakyat Sejahtera itu dibentangkan Menteri Besar, Datuk Seri Saarani Mohamad pada Khamis lalu.
Menerusi Belanjawan Perak 2023, peruntukan berjumlah RM1.19 bilion disediakan dengan anggaran perbelanjaan mengurus sebanyak RM794 juta dan pembangunan RM395 juta.
Speaker DUN Perak, Datuk Mohammad Zahir Abdul Khalid sebelum itu mengarahkan semua ADUN yang menyokong belanjawan tersebut menyatakan persetujuan.

Semua ADUN yang hadir kemudiannya menyatakan persetujuan secara sebulat suara tanpa pindaan terhadap belanjawan berkenaan.
Menteri Besar, Datuk Seri Saarani Mohamad ketika sesi penggulungan berkata, belanjawan yang dibentangkan itu sangat penting kerana menentukan tahap kesiapsiagaan kerajaan negeri dalam mengharungi ketidaktentuan ekonomi sama ada di peringkat nasional mahupun global.
Malah katanya, ia juga akan menjadi indikasi keupayaan untuk mencipta momentum bagi menjayakan segala perancangan yang termaktub dalam pelan Perak Sejahtera 2030. – KOSMO! ONLINE


Taman tema air – MBSP sudah keluar notis henti operasi 16 Disember lalu
Oleh SITI NUR MAS ERAH AMRAN

28 Disember 2022, 6:24 pm
SEBERANG PERAI – Majlis Bandaraya Seberang Perai (MBSP) telah mengeluarkan satu tawaran kompaun kesalahan dan Notis Menghendaki Perniagaan Dihentikan dalam tempoh tujuh hari kepada pemilik taman tema air di Kepala Batas dua minggu lalu.
Jurucakap MBSP dalam kenyataan berkata, menerusi pemeriksaan dan semakan yang dijalankan Jabatan Pelesenan agensi berkenaan pada pukul 1.30 petang, 16 Disember lalu mendapati premis tersebut telah melakukan kesalahan menjalankan perniagaan tanpa lesen dari MBSP.
Menurut kenyataan itu, pemeriksaan tempat hiburan yang dijalankan 22 Disember lalu pada pukul 3.15 petang sekali lagi mendapati premis berkenaan beroperasi tanpa lesen hiburan bagi aktiviti taman tema air.
“Satu notis kesalahan bagi menghentikan aktiviti hiburan taman tema air di bawah Enakmen Hiburan Dan Tempat-tempat Hiburan 1998 telah dikeluarkan bagi tempoh tiga hari kepada pemilik dan telah diserahkan.
“Pada 27 Disember 2022 (semalam), pemantauan semula pada jam lebih kurang 4,30 petang mendapati premis masih menjalankan aktiviti hiburan taman tema air.
“Hari ini, siasatan dan tindakan semula pada jam lebih kurang 9.40 pagi untuk menutup operasi aktiviti hiburan taman tema air kerana beroperasi tanpa lesen dan melanggar peruntukan Enakmen Hiburan Dan Tempat-tempat Hiburan 1998,” katanya.

Terdahulu, tular satu rakaman video berdurasi 27 saat memaparkan pengunjung berkumpul di hadapan pintu masuk taman tema air terbabit pagi tadi.
Menerusi video sama, tindakan penguatkuasa terbabit didakwa telah menganiaya pengunjung sekali gus menimbulkan rasa tidak puas hati orang ramai yang datang sempena cuti persekolahan penggal ketiga.
Taman tema yang bernilai kira-kira RM90 juta itu mulai beroperasi pertengahan bulan ini atas tanah seluas lebih lapan hektar milik The Maritime Water Front Suites Sdn. Bhd.
Sebelum ini, projek terbabit dilaporkan tertangguh sejak lebih tiga tahun lalu akibat beberapa masalah yang tidak dapat dielakkan termasuk Covid-19. -KOSMO! ONLINE


National Task Force dibubar secara rasmi pada 31 Disember
Oleh MUHAMMAD NAJIEB AHMAD FUAD

28 Disember 2022, 5:29 pm
KUALA LUMPUR – National Task Force (NTF) yang mengendalikan Operasi Benteng (Op Benteng) sejak 2020 dibubarkan secara rasmi pada 31 Disember ini.
Perkara itu di umum Panglima Angkatan Tentera (TUDM), Jeneral Tan Sri Affendi Buang selepas penubuhannya selama 2 tahun, 7 bulan dan 25 hari.
Pembubaran itu, diarahkan melalui sidang Majlis Keselamatan Negara (MKN) bilangan 2 tahun 2022 seletah mengambil kira situasi pandemik Covid-19 negara dan dunia semakin terkawal.
NTF mula ditubuhkan pada 6 Mei 2020 melibatkan gabungan daripada 18 agensi penguatkuasa dan keselamatan negara dalam mengekang penularan Covid-19 dalam negara.
Op Benteng ditubuh dibawah Akta 342 Pencegahan dan Pengawalan Penyakit Berjangkit 1988, bagi menyekat kemasukan Pendatang Asing Tanpa Izin (PATI) ke dalam negara serta mengekang penyebaran wabak COVID-19. – KOSMO! ONLINE


Model operasi National Task Force perlu dijadikan blueprint kawalan sempadan
Oleh MUHAMMAD NAJIEB AHMAD FUAD

28 Disember 2022, 6:37 pm
KUALA LUMPUR – Model pengoperasian National Task Force (NTF) perlu dijadikan blueprint untuk kawalan sempadan pada masa hadapan.
Panglima Angkatan Tentera, Jeneral Tan Sri Affendi Buang berkata, ia hasil kejayaan NTF mengekang Pendatang Asing Tanpa Izin (PATI) sepanjang tempoh pandemik Covid-19.
“Kejayaan dan keberhasilan operasi yang dilaksanakan mendokong konsep ‘Whole of Government and Whole of Society’ yang mengembeleng keseluruhan keadaan dalam mengatasi cabaran masa akan datang,” katanya.
Beliau berkata demikian kepada pemberita selepas Majlis Penghargaan Perkhidmatan Op Benteng 2020-2022 sempena Pembubaran NTF di sini hari ini.
Beliau berkata melalui pengalaman serta kerjasama antara agensi keselamatan melalui Op Benteng juga akan diterapkan oleh Angkatan Tentera bagi mengawal sempadan negara.
“Buat masa kini kita melihat kemungkinan kerjasama daripada agensi persempadanan yang mana sebelum ini kita ada satu mekanisma perkongsian sempadan antara agensi-agensi penguatkuasaan dan keselamatan,” ujarnya. – KOSMO! ONLINE


Lelaki ‘bertelekung’ didakwa esok
Oleh ISKANDAR SHAH MOHAMED

28 Disember 2022, 6:13 pm
SHAH ALAM – Seorang lelaki bertelekung yang mencuri beg jemaah wanita di dua masjid di daerah ini minggu lalu akan didakwa di mahkamah esok.
Ketua Polis Daerah Shah Alam, Asisten Komisioner Mohd. Iqbal Ibrahim berkata, siasatan ke atas suspek berusia lingkungan 20-an itu sudah dilengkapkan pihaknya.
Kata beliau, dua kertas siasatan dibuka dan dirujuk kepada pejabat Timbalan Pendakwa Raya (TPR).
“Pendakwaan ke atas lelaki itu akan dibuat di Mahkamah Majistret Shah Alam pagi esok.
“Ini melibatkan dua pertuduhan mengikut Seksyen 380 Kanun Keseksaan iaitu curi dalam bangunan,” katanya ketika dihubungi hari ini.
Kosmo! pada 23 Disember lalu melaporkan perbuatan jahat seorang lelaki yang sanggup bertelekung untuk mencuri beg jemaah wanita di dua masjid di daerah ini tumpas apabila dicekup polis di sekitar Seksyen 18.

Suspek berusia lingkungan 20-an diberkas kira-kira pukul 12.05 tengah malam selain merampas dua telefon bimbit dipercayai hasil kegiatan jenayahnya itu. – KOSMO!ONLINE


Lelaki selamba pandu kereta tercabut tayar
Oleh KOSMO!

28 Disember 2022, 6:00 pm
LONDON – Seorang lelaki di England ditahan polis selepas dia dikesan memandu kereta dengan salah satu tayar kenderaan itu didapati hilang, lapor portal berita MailOnline semalam.
Polis Nottinghamshire berkata, orang ramai yang prihatin telah melaporkan mengenai pemandu itu ketika dia memandu di sekitar kawasan Ollerton menggunakan kereta Renault yang rosak baru-baru ini.
Menurut pegawai polis, agak sukar untuk dipercayai apabila mendapati kenderaan itu masih boleh bergerak dengan menggunakan tiga tayar.
Pemandunya kemudian didapati melakukan kesalahan kerana memandu dalam keadaan sedemikian.
“Apabila kami mendengar transmisi radio sebuah kereta dipandu tanpa roda, kami kemudian pergi (ke lokasi kenderaan itu dipandu).
“Anggota polis memerhatikannya terlebih dahulu dan menghentikan (kereta itu). Bagaimanapun, ia masih bergerak. Agak sukar untuk dipercayai.

“Kami kemudian memaklumkan kepada pemandu itu bahawa dia tidak akan pergi ke mana-mana. Kereta itu dilarang (bergerak) dan pemandunya dilaporkan atas kesalahan trafik. Ia benar-benar keterlaluan,” kata Polis Nottinghamshire. – Agensi


Sembilan pekerja asing melecur akibat kebocoran gas memasak
Oleh NIK NUR IZZATUL HAZWANI NIK ADNAN

28 Disember 2022, 4:44 pm
DUNGUN – Seramai sembilan pekerja warga asing iaitu lapan lelaki warga Nepal dan seorang warga Bangladesh cedera dalam kejadian letupan ekoran kebocoran tong gas memasak di sebuah rumah kongsi di Felda Kerteh 2 di sini malam tadi.
Dalam kejadian pukul 9 malam itu menyebabkan lima warga Nepal iaitu Pariyar Ganesh, 21; Yadav Surendra Kumar, 39; Yadav Hari Narayan,38; Pun Jhuplal,37; Sidali Lal Bahadur, 24, dan seorang warga Bangladesh, Islam Mohammad Tajul, 37 melecur teruk pada bahagian badan dan kepala.
Tiga lagi mangsa, iaitu Yadav Diplal Kumar, 23, dikejarkan di Hospital Dungun untuk rawatan lanjut sementara Khatbe Baijanath,40, dan Nand Lal Sah Haluwai, 41, menerima rawatan sebagai pesakit luar.
Salah seorang mangsa, Khatbe Baijanath berkata, kejadian berlaku sewaktu mereka memeriksa dapur gas selepas tercium bau gas yang kuat.
“Pada awalnya, saya bersama 18 rakan-rakan lain duduk berehat selepas makan malam sebelum salah seorang kawan serumah terhidu bau gas yang kuat dari bahagian dapur.
“Kami bersama-sama ke dapur untuk memeriksa dapur gas namun tiba-tiba berlaku letupan kuat sebelum api menyambar ke arah kami,” katanya ketika ditemui di Unit Kecemasan Hospital Dungun di sini hari ini.

Khatbe berkata, dia dan Nand Lal Sah Haluwai bernasib baik kerana berada di bahagian belakang dan dia hanya melecur di bahagian bahu sementara Nand Lal Sah pula melecur di bahagian muka serta kedua-dua belah kaki dan tangan.
Sementara itu, Ketua Polis Daerah Dungun Superintendan Baharudin Abdullah ketika dihubungi berkata, kejadian dipercayai berpunca daripada saluran tong gas bocor.
“Enam daripada mangsa yang melecur teruk telah dihantar ke Hospital Sultanah Nur Zahirah (HSNZ), Kuala Terengganu,” katanya. – KOSMO! ONLINE


Pemandu mabuk rempuh Proton Saga arah bertentangan
Oleh AZMI NORDIN

28 Disember 2022, 4:49 pm
PETALING JAYA – Seorang pemandu kereta jenis Proton Saga cedera selepas kenderaannya dilanggar sebuah kereta dipandu pemandu mabuk yang datang dari arah bertentangan di Lebuhraya Damansara-Puchong (LDP) berhampiran jejambat Taman Megah, di sini, pagi tadi.
Dalam kejadian kira-kira pukul 5.09 pagi itu, pemandu dan penumpang kerena jenis Honda Civic yang melanggar kereta jenis Proton Saga berkenaan turut mengalami kecederaan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, siasatan awal mendapati kemalangan itu terjadi akibat pemandu Honda Civic dibawah pengaruh alkohol memandu kereta melawan arus.
“Lelaki tempatan berusia 27 tahun itu bersama seorang penumpang telah terlanggar kereta Proton Saga yang datang dari arah bertentangan,” katanya dalam kenyataan hari ini.
Ekoran perlanggaran itu, dua penumpang Honda Civic dan pemandu Proton Saga mengalami kecederaan dan dikejarkan ke Pusat Perubatan Universiti Malaya (PPUM) untuk menerima rawatan.
Bagaimanpun, menurut Mohamad Fakhrudin, pemandu Honda Civic tersebut ditahan reman dua hari sehingga esok bagi siasatan lanjut.

“Kes disiasat di bawah Seksyen 44 Akta Pengangkutan Jalan 1987,” katanya. -KOSMO! ONLINE.


‘Sanggup tinggal sendirian untuk lawat kubur ayah’ – Awie
Oleh NOR SHAFAWATI YUP

28 Disember 2022, 4:50 pm
SEREMBAN – Seorang remaja lelaki berusia 16 tahun sanggup tinggal sendirian di rumah peninggalan bapa angkatnya supaya dapat melepaskan ‘rindu’ dengan melawat kubur arwah di Tanah Perkuburan Islam Kampung Pupuh, Ampangan di sini setiap hari.
Muhammad Syakawie Abdullah, atau mesra dengan panggilan Awie berkata, bapa angkatnya, Azman Aziz, 50, dijemput ilahi pada 24 November lalu akibat serangan jantung.
“Saya tak takut dan selesa tinggal sendiri di rumah ini, memang saya rapat dengan ayah dan kami memang tinggal berdua sejak saya kecil lagi.
“Apabila ayah sudah tiada memang rasa kehilangan besar, sebab saya selalu bergurau dan masak bersama ayah, malah saya selalu ikut ayah bekerja sebagai pemandu lori di sekitar Seremban,” katanya ketika ditemui di rumahnya di Kampung Pupuh, Ampangan di sini hari ini.
Awie yang bersekolah sehingga Tingkatan Tiga berkata, menjadi rutin hariannya melawat kubur arwah bapanya yang terletak kira-kira 60 meter dari rumah bagi melepaskan rindu.
Menurut Awie, dia tidak menyangka bapanya pergi terlalu awal dan arwah sempat berpesan supaya belajar berdikari dan berubah menjadi lebih baik pada malam sebelum ayahnya meninggal dunia.

“Saya bermimpi ayah terjatuh dan terus keluar dari bilik mencari ayah, tengok dia sudah terbaring kaku.
“Saya cuba hubungi kawan-kawan dan saudara terdekat ayah untuk membantu menguruskan jenazah,” katanya yang kini menumpang kasih dengan keluarga kakak ayahnya, Faridah Aziz, 51, yang sudah dianggap seperti keluarga sendiri.
Faridah berkata, Awie dijaga oleh ibunya sejak dari kecil sebelum diserahkan kepada adik bongsunya, Azman yang menunaikan tanggungjawab menjaga Awie dengan baik.
“Sekarang saya mengambil tanggungjawab untuk jaga Awie tengokkan keadaan dia, Awie sendiri hendak tinggal di rumah ini kerana dekat dengan kubur arwah,” katanya.
Sementara itu, Pengerusi Majlis Pengurusan Komuniti Kampung (MPKK) Kampung Jiboi Baru, Abd Razak Mohd. Idrus berkata, kisah Awie turut mendapat perhatian Ahli Dewan Undangan Negeri (ADUN) Ampangan, Dr. Mohamad Rafie Ab Malek yang turut melawat dan menghantar bantuan keperluan nya.
Jelas Abd Razak, pihaknya kini dalam proses menguruskan permohonan bantuan Jabatan Kebajikan Masyarakat dan Baitulmal untuk Awie.
Sehubungan itu, orang ramai yang ingin membantu boleh menghubungi Faridah di talian 010-2493282 atau melalui akaun Maybank Faridah Aziz 155015437271. – KOSMO! ONLINE


Penduduk Kampung Sungai Baru belum pindah ditempatkan di rumah sewa awam
Oleh KOSMO!

28 Disember 2022, 5:13 pm
PETALING JAYA – Isu Flat Kampung Sungai Baru berpunca daripada ketiadaan koordinasi yang baik antara pemaju, wakil rakyat serta Kementerian Wilayah Persekutuan pada tahun 2019.
Ahli Parlimen Titiwangsa, Datuk Seri Johari Abdul Ghani berkata, situasi menjadi lebih rumit apabila 10 peratus penduduk di situ masih belum berpindah keluar.
“Seramai 90 peratus penduduk telah dengan sukarela bersetuju pindah kerana mahukan pembangunan semula kawasan flat yang telah uzur ini.
“Jika perkara ini berlarutan, ia secara langsung akan menyebabkan 90 peratus penduduk yang telah berpindah terjejas kerana telah menunggu pembangunan semula kawasan flat ini selama hampir lima tahun,” katanya dalam satu kenyataan di media sosial hari ini.
Sehubungan itu, Johari berkata, beliau menyarankan kepada Pejabat Pengarah Tanah dan Galian WP (PTGWP) memberi masa sekurang-kurangnya enam bulan kepada baki 10 peratus penduduk yang telah menerima pampasan sepenuhnya bagi mencari rumah untuk berpindah.
Jelasnya, beliau telah bertemu dengan Datuk Bandar Kuala Lumpur bertujuan membantu menempatkan baki penduduk yang belum mendapat rumah untuk berpindah supaya dapat ditempatkan di rumah sewa awam Dewan Bandaraya Kuala Lumpur (DBKL).

Jabatan Ketua Pengarah Tanah dan Galian (JKPTG) pada April lalu memaklumkan, pengambilan tanah bagi projek pembangunan semula Kampung Sungai Baru sudah diwartakan di bawah Seksyen 8 Akta Pengambilan Tanah 1960 (APT 1960) pada 21 Jun 2021.
Pengambilan itu membabitkan 72 unit rumah flat, 37 unit teres dan satu lot pencawang elektrik Tenaga Nasional Berhad (TNB) dengan bayaran pampasan rumah flat mula dibayar secara berperingkat pada Februari lalu.- KOSMO! ONLINE


86 pegawai, anggota polis Kelantan lakukan kesalahan tatatertib
Oleh ROHANA MOHD. NAWI

28 Disember 2022, 4:37 pm
KOTA BHARU – Seramai 86 pegawai dan anggota polis di Kelantan dikesan melakukan kesalahan tatatertib sepanjang tahun ini.
Ketua Polis Kelantan, Datuk Muhamad Zaki Harun berkata,
Menurutnya, daripada jumlah tersebut, ada antara anggota dan pegawai yang sudah dikenakan tindakan manakala selebihnya masih dalam siasatan lanjut.
“Meskipun jumlahnya kecil, kita tidak akan berkompromi dengan mana-mana pegawai dan anggota didapati terlibat dengan kesalahan tatatertib.
“Sekiranya didapati bersalah, pegawai atau anggota terlibat akan dikenakan tindakan tatatertib termasuk digantung dan dibuang kerja,” katanya pada sidang akhbar selepas Majlis Perhimpunan Bulanan di Ibu Pejabat Polis Kontinjen (IPK) Kelantan di sini hari ini.
Dalam perkembangan lain, Muhamad Zaki memberitahu, empat buah balai dan dua pondok polis ditenggelami banjir yang melanda negeri ini pada minggu lalu.

Katanya, balai yang terjejas itu melibatkan Kuala Jambu, Simpangan di Tumpat dan Rantau Panjang selain Bakong di Pasir Mas.
Katanya, kesemua laporan berkait dengan kerosakan tersebut akan dihantar ke Bukit Aman untuk tindakan lanjut. – KOSMO! ONLINE


Amaran Hujan Berterusan di Sarawak
Oleh NUR HUDA MUSA

28 Disember 2022, 5:22 pm
PETALING JAYA – Jabatan Meteorologi Malaysia (MetMalaysia) mengeluarkan Amaran Hujan Berterusan melibatkan Sarawak berkuat kuasa 30 hingga 31 Disember 2022.
Ketua Pengarah MetMalaysia, Muhammad Helmi Abdullah berkata, berdasarkan analisis model-model cuaca, penumpuan angin dijangka berlaku di barat Sarawak dalam tempoh itu berpotensi menyebabkan hujan berterusan di kawasan berkenaan.
“Angin kencang timur laut juga dijangka memasuki rantau negara bermula 30 Disember dan berpotensi membawa angin kencang dan laut bergelora di perairan Laut China Selatan,” katanya di sini hari ini.
Dalam pada itu katanya, MetMalaysia turut mengeluarkan amaran Angin Kencang Dan Laut Bergelora di perairan Laut China Selatan berkuat kuasa sehingga 3 Januari depan.
“Orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” tambahnya. – KOSMO! ONLINE


JAS mohon ulasan awam EIA projek resort di Redang
Oleh AMREE AHMAD

28 Disember 2022, 5:13 pm
PUTRAJAYA – Jabatan Alam Sekitar (JAS) memohon kerjasama awam untuk memberi ulasan Penilaian Kesan Alam Sekeliling (EIA) bagi pelaksanaan projek resort di Pulau Redang, Terengganu.
Menerusi hantaran dalam laman sosial rasminya, JAS berkata, projek itu bakal melibatkan sebanyak sembilan lot dengan keluasan keseluruhan ialah 33.12 hektar.
“Projek tiga fasa ini dijangka memberi impak positif dan negatif terhadap alam, namun pelbagai langkah mitigasi sudah pun diperincikan dalam laporan EIA tersebut.
“Jadi, ia boleh diteruskan dalam konteks pembangunan rangka kerja mampan dan mempromosikan Pulau Redang sebagai destinasi percutian,” katanya.
Berdasarkan hantaran itu, penggerak projek, The Taaras Beach & Spa Resort (Redang) Sdn. Bhd. bercadang melaksanakan pembangunan pelancongan bercampur di pulau itu.
Ia bakal siap dalam tempoh masa 10 tahun yang meliputi hotel dan vila percutian, kuarters pekerja untuk kapasiti 130 staf serta lengkap segala prasarana dan kemudahan awam. – KOSMO! ONLINE


Tanah runtuh: Dua lagi waris mangsa terima bantuan BWI
Oleh PETAH WAZZAN ISKANDAR

28 Disember 2022, 5:08 pm
PUTRAJAYA – Kerajaan hari ini menyalurkan Bantuan Wang Ihsan (BWI) Kematian sebanyak RM10,000 kepada dua lagi waris mangsa tragedi tanah runtuh di Father’s Organic Farm, Batang Kali, baru-baru ini.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, sehingga hari ini, waris kepada 11 mangsa meninggal dunia telah menerima BWI kematian.
“Hari ini, saya menyampaikan BWI Kematian kepada dua waris mangsa iaitu kepada Tong Chee Kong yang kehilangan isteri dan anak lelaki sebanyak RM 20,000 dan Siti Esah Hassan yang kehilangan anak perempuan sebanyak RM10,000.
“Baki urusan penyaluran BWI Kematian kepada 20 lagi waris mangsa yang meninggal dunia dan BWI kepada 45 mangsa yang selamat akan disalurkan dalam masa terdekat,” katanya dalam satu kenyataan hari ini.
Armizan berkata, baki mangsa yang terlibat adalah dari Kuala Lumpur, Selangor, Negeri Sembilan, Melaka dan Pulau Pinang.
“Selain itu, Agensi Pengurusan Bencana Negara (NADMA) akan menyalurkan peruntukan segera sebanyak RM480,000 kepada Setiausaha Kerajaan Negeri Selangor.

“Peruntukan itu bagi membolehkan pihak Jabatan Kerja Raya (JKR) melaksanakan kerja-kerja penyiasatan tapak cerun runtuh di laluan B66 seksyen 14.0 Jalan Batang Kali – Genting Highlands, Hulu Selangor,” katanya. – KOSMO! ONLINE


Pasangan kekasih ‘kantoi’ edar 46kg ganja
Oleh ISKANDAR SHAH MOHAMED

28 Disember 2022, 5:00 pm
SHAH ALAM – Pasangan kekasih yang aktif mengedar ganja berskala besar sejak empat tahun lalu akhirnya tersungkur apabila dicekup polis di kawasan parkir sebuah pasar raya di Setia Alam di sini, minggu lalu.
Lebih malang, dua suspek berusia lingkungan 30-an itu ditahan ketika sedang berurusniaga menunggu rakan subahat sindiket berkenaan.
Selain rampasan ganja bernilai RM115,342, seorang lelaki berusia 27 tahun disyaki ketua mereka turut diberkas bagi tindakan lanjut.
Ketua Polis Daerah Shah Alam, Asisten Komisioner Mohd. Iqbal Ibrahim berkata, serbuan hasil risikan selama sebulan itu dijalankan sepasukan pegawai dan anggota dari Jabatan Siasatan Jenayah Narkotik (JSJN) Selangor, Klang Selatan dan Pasukan Polis Marin (PPM) pukul 6 petang, 22 Disember lalu.
Kata beliau, serbuan awal melibatkan penahanan tiga suspek bersama dua beg kanvas berisi ketulan ganja seberat 31 kilogram (kg) di dalam sebuah kenderaan di parkir premis itu.
“Ia kemudian membawa kepada penemuan dadah jenis sama seberat 15kg di sebuah rumah di Taman Aman Perdana, Klang, kira-kira pukul 10 malam.

“Semua ketulan mampat ganja itu turut ditemukan dalam dua beg dan dirampas bagi tindakan lanjut,” katanya pada sidang akhbar di Ibu Pejabat Polis Daerah (IPD) Shah Alam di sini, hari ini.
Jelas Mohd. Iqbal, siasatan awal mendapati sindiket itu memperoleh bekalan dadah dari Pulau Pinang dan mengedarnya di sekitar Lembah Klang. – KOSMO! ONLINE


RM10,000 Caliph Buskers belum dibayar
Oleh HANISAH SELAMAT

28 Disember 2022, 5:03 pm
PETALING JAYA – Selepas lebih dua minggu, sebuah syarikat pengurusan acara selaku penganjur masih belum melangsaikan bayaran persembahan kepada Caliph Buskers sebanyak RM10,000
Bahkan, syarikat tersebut meminta tempoh dilanjutkan sehingga akhir tahun ini.
Pemain dram kumpulan itu, Fendly Adlun berkata, permintaan tersebut disuarakan kepada pengurus mereka ketika kali terakhir berkomunikasi dengan wakil pihak berkaitan beberapa hari lalu.
Katanya, sejak isu bayaran menjadi isu, tiada satu sen pun dilunaskan pihak penganjur untuk persembahan Caliph Buskers yang berlangsung di Pulau Pinang pada 9 dan 10 Disember lalu.
“Pengurus memaklumkan penganjur mempunyai masalah kewangan. Mereka minta tangguh sehingga akhir tahun yang sebenarnya tinggal tiga hari saja ke ambang 2023.
“Ini sudah kali keenam mereka minta tangguh sejak kami selesaikan persembahan. Keadaan ini membuatkan saya secara peribadi berasa terkilan,” katanya.

Tambah Fendy, sebelum ini dia dan anggota kumpulan lain bertolak ansur sehinggakan rela mengeluarkan wang sendiri bagi kos pengangkutan dari Kuala Lumpur ke Pulau Pinang.
“Duit pengangkutan dari Kuala Lumpur ke Pulau Pinang berjumlah RM300 pun kami keluarkan duit sendiri sebelum ini.
“Pihak berkenaan pun kena faham, kami juga ada mulut perlu disuap, bil kena bayar. Jadi jangan ambil kesempatan atas budi bicara orang. Kalau kami dapat bertolak ansur, harapnya jangan lagi mungkir,” katanya kepada Kosmo! Online.
Ditanya mengenai tindakan undang-undang andai belum nampak jalan penyelesaian, akui Fendy lagi semua itu perlu dibincangkan secara kolektif membabitkan seluruh ahli kumpulan.
“Soal tindakan selanjutnya kita akan maklumkan secara bersama. Mungkin pada orang lain jumlah sebegitu nampak kecil, bagi saya itulah sandaran untuk kelangsungan hidup.
“Cuma saya minta kepada rakan seperjuangan lain supaya lebih berhati-hati selain memperincikan perjanjian secara hitam putih bagi mengelakkan berdepan isu sama,” katanya yang mengakui pernah tiga kali melalui insiden serupa.
Terdahulu, rayuan kumpulan yang dibarisi anggota kurang upaya penglihatan itu yang belum menerima jumlah bayaran dijanjikan penganjur menerusi Instagram dan Facebook tular minggu lalu.
Rata-rata simpati dengan nasib kumpulan itu yang sepatutnya sudah menerima bayaran penuh sejurus persembahan selesai.
Selain Fendy, Caliph Buskers turut dianggotai Azmi Saat sebagai vokalis, Zaki Ismail (pemain gitar bass) dan Nirwan Zainalabidin (pemain gitar). – KOSMO! ONLINE


Mahkamah: Penghantar barang mengaku tidak salah culik, cedera seorang lelaki
Oleh ISWAN SHAFIQ ISA

28 Disember 2022, 3:40 pm
SEBERANG PERAI – Dua penghantar barang di sebuah syarikat pengurusan kewangan mengaku tidak bersalah ketika dihadapkan ke Mahkamah Majistret Bukit Mertajam di sini hari ini atas dakwaan menculik dan mencederakan seorang lelaki minggu lalu.
Tertuduh, Wong Yu Yang, 26, dan Tan Jun Xian, 32, membuat pengakuan itu ketika pertuduhan terhadap mereka dibacakan secara bersama dalam Bahasa Hokkien di hadapan Majistret Mohd. Harith Mohd. Mazlan.
Mengikut pertuduhan pertama, kedua-dua tertuduh dengan sengaja telah menyebabkan kecederaan terhadap seorang lelaki berusia 31 tahun di Jalan Kelasah, Seberang Jaya, dalam daerah Seberang Perai Tengah (SPT) pada 20 Disember, kira-kira pukul 3 petang.
Bagi pertuduhan kedua pula, kedua-dua tertuduh dengan niat telah menculik mangsa dan menyebabkannya dikurung dengan sulit dan salah di lokasi dan masa yang sama seperti pertuduhan pertama.
Dalam pada itu, Yu Yang turut berdepan satu lagi pertuduhan iaitu melakukan pemerasan hingga mendatangkan ketakutan kepada mangsa satu bencana iaitu ancaman mendatangkan kecederaan akan berlaku kira-kira pukul 4 petang pada 20 Disember lalu di Persiaran Sembilang, Seberang Jaya di sini.
Kes dikendalikan Timbalan Pendakwa Raya, Nurul Nadia Jamal manakala kedua-dua tertuduh diwakili peguam yang sama iaitu Pang Chuin Keat.

Mahkamah kemudian membenarkan kedua-dua tertuduh diikat jamin sebanyak RM10,000 dengan seorang penjamin bagi pertuduhan pertama dan kedua.
Sementara itu, bagi pertuduhan melakukan pemerasan pula, wang jaminan tambahan sebanyak RM5,000 perlu dibayar oleh tertuduh yang berkenaan iaitu Yu Yang.
Selain itu, mahkamah turut memerintahkan supaya kedua-dua tertuduh mematuhi syarat tambahan iaitu tidak akan mengganggu mangsa sepanjang kes berjalan atau jika ingkar, jaminan yang dikenakan terhadap mereka boleh ditarik balik.
Kes akan disebut semula pada 28 Februari depan sementara menunggu laporan perubatan dan proses serahan dokumen yang berkaitan selesai. – KOSMO! ONLINE


Kes mayat tanpa identiti tiada kaitan Zalina
Oleh ISKANDAR SHAH MOHAMED

28 Disember 2022, 3:59 pm
SHAH ALAM – Kes penemuan mayat tanpa identiti di seluruh negara setakat ini didapati tidak mempunyai kaitan dengan kehilangan bekas pembaca berita, Zalina Shaharah Azman.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya menjalinkan kerjasama rapat dengan semua kontinjen negeri bagi mengenalpasti identiti mayat individu.
Katanya, penelitian itu melibatkan analisa asid deosiribonukleik (DNA) keluarga Zalina oleh Jabatan Kimia yang diperoleh polis sebelum ini.
“Selain Selangor dan Kuala Lumpur, ia turut meliputi kes penemuan mayat di negeri-negeri lain.
“Namun, pemeriksaan kita sehingga kini mendapati semua mayat itu tidak mempunyai kaitan atau hubung kait dengan Zalina,” katanya pada sidang akhbar di Ibu Pejabat Polis Daerah (IPD) Shah Alam di sini, hari ini.
Jelas Mohd. Iqbal, pihaknya belum menemui sebarang petunjuk baharu mengenai kes berkenaan.

“Siasatan bagaimanapun masih tetap diteruskan dan diklasifikasikan sebagai kes Orang Hilang.
“Sebarang maklumat baharu kes itu yang diperoleh akan dimaklumkan kelak,” ujarnya.
Tambah beliau, polis turut meminta kerjasama orang awam yang mempunyai maklumat supaya menyalurkan kepada pihaknya bagi membantu siasatan.
Pada 6 September lalu, Kosmo! Malaysia melaporkan pemeriksaan polis di rumah Zalina di Seksyen 3 di sini, tidak menemui petunjuk baharu kes kehilangan wanita itu. – KOSMO! ONLINE


Banjir: Mangsa di Kelantan tinggal 17 orang
Oleh MUHAMMAD AYMAN GHAFFA

28 Disember 2022, 3:52 pm
KOTA BHARU – Mangsa banjir di Kelantan ketika ini tinggal 17 orang daripada lima buah keluarga yang masih ditempatkan di sebuah pusat sementara (PPS) di Pasir Mas hari ini.
Pegawai Pengurusan Bencana dan Operasi, Angkatan Pertahanan Awam Malaysia (APM) Kelantan, Kapten Mohd. Hanif Omar berkata, jumlah itu menunjukkan penurunan berbanding 39 mangsa daripada 12 keluarga pagi tadi.
Menurutnya, kesemua 17 mangsa yang masih terjejas itu merupakan penduduk di Pasir Mas.
“Mereka terdiri daripada lima buah keluarga yang berlindung di PPS Tarbiah Nasrullah Pohon Buluh.
“PPS Sekolah Kebangsaan Banggol Chicha yang menempatkan seramai 14 orang mangsa membabitkan tujuh buah keluarga ditutup sepenuhnya petang ini,” katanya ketika dihubungi Kosmo! sebentar tadi.
Menurut Mohd. Hanif, paras air di sungai-sungai utama di Kelantan iaitu Sungai Pergau, Sungai Lanas, Sungai Kelantan, Sungai Golok, Sungai Semerak dan Sungai Lebir berada pada paras normal. – KOSMO! ONLINE